Hamba Moden: 50 juta orang terperangkap

SEORANG pekerja mengendalikan jentera pengangkat barang untuk memindahkan pakej bagi penghantaran di gudang JD.com di Beijing, China. PBB melaporkan sekitar 50 juta orang di seluruh dunia terperangkap dalam kerja paksa atau perkahwinan paksa. •Foto AFP

GENEVA: Sekitar 50 juta orang di seluruh dunia terperangkap dalam kerja paksa atau perkahwinan paksa, kata Pertubuhan Bangsa-Bangsa Bersatu (PBB).

PBB menetapkan matlamat untuk menghapuskan semua bentuk perhambaan moden menjelang 2030, tetapi bilangan individu yang terperangkap dalam kerja paksa atau perkahwinan paksa meningkat sebanyak 10 juta antara 2016 dan 2021, menurut laporan baharu.

Kajian oleh agensi PBB untuk buruh dan penghijrahan bersama Walk Free Foundation mendapati bahawa pada akhir tahun lalu, 28 juta orang bekerja paksa dan 22 juta hidup dalam perkahwinan paksa.

Ini bermakna hampir satu daripada setiap 150 orang di dunia terperangkap dalam bentuk perhambaan moden, kata laporan itu.

Menurut laporan itu, pandemik Covid-19, yang memburukkan keadaan dan meningkatkan tahap hutang bagi ramai pekerja, telah meningkatkan risiko.

“Malah, kesan perubahan iklim dan konflik bersenjata turut menyumbang kepada gangguan yang tidak pernah berlaku sebelum ini kepada pekerjaan dan pendidikan, peningkatan dalam kemiskinan tegar dan penghijrahan paksa dan tidak selamat sekali gus meningkatkan lagi ancaman itu.

“Sungguh mengejutkan bahawa keadaan perhambaan moden tidak bertambah baik,” Ketua Pertubuhan Buruh Antarabangsa (ILO), Guy Ryder dalam satu kenyataan.

Hukuman seumur hidup

Laporan itu memberi amaran bahawa ia adalah masalah jangka panjang dengan anggaran menunjukkan perangkap dalam buruh paksa boleh bertahan bertahun-tahun, manakala perkahwinan paksa selalunya “hukuman seumur hidup”.

“Wanita dan kanak-kanak adalah yang paling terdedah dengan anak-kanak menyumbang satu daripada lima orang dalam buruh paksa serta lebih separuh daripada mereka terjebak dalam eksploitasi seksual komersial,” kata laporan itu.

Laporan itu menunjukkan pekerja migran berkemungkinan lebih daripada tiga kali ganda menjadi buruh paksa berbanding pekerja dewasa bukan migran.

“Laporan ini menggariskan keperluan mendesak untuk memastikan semua penghijrahan adalah selamat, teratur dan teratur,” ujar Antonio Vitorino, Ketua Pertubuhan Antarabangsa untuk Migrasi (IOM), berkata dalam kenyataan itu.

Perhambaan moden pada dasarnya terdapat di setiap negara dengan lebih separuh daripada kes kerja paksa dan satu perempat daripada perkahwinan paksa di negara berpendapatan sederhana atas atau berpendapatan tinggi.

“Adalah satu kesilapan untuk mempercayai bahawa buruh paksa adalah semata-mata masalah negara miskin,” kata Ryder.

Laporan itu mendapati bahawa bilangan individu terutamanya wanita dan kanak-kanak perempuan terjebak dalam perkahwinan paksa meningkat sebanyak 6.6 juta sejak anggaran global terakhir pada 2016.

China jadi tumpuan

Bilangan individu dalam buruh paksa meningkat sebanyak 2.7 juta dalam tempoh yang sama.

Peningkatan itu didorong sepenuhnya oleh lebih banyak buruh paksa dalam ekonomi swasta, termasuk eksploitasi seksual komersial paksa.

Tetapi, laporan itu juga mengatakan bahawa 14 peratus daripada mereka yang bekerja paksa melakukan pekerjaan yang dikenakan oleh Pihak Berkuasa Negeri, menyuarakan kebimbangan mengenai penyalahgunaan buruh dikenakan penjara wajib di kebanyakan negara, termasuk Amerika Syarikat (AS).

Ia juga menunjukkan kebimbangan besar yang dibangkitkan oleh pejabat hak PBB mengenai akaun yang boleh dipercayai mengenai buruh paksa dalam keadaan yang sangat teruk di Korea Utara.

Pada masa sama, situasi di China juga menyerlah yang mana beberapa agensi PBB memberi amaran tentang kemungkinan kerja paksa, termasuk di Wilayah Xinjiang dengan Beijing dituduh menahan lebih satu juta Uyghur dan minoriti Islam lain.

Beijing menolak sekeras-kerasnya tuduhan sedemikian, mendakwa ia menjalankan pusat latihan vokasional untuk membantu membasmi ekstremisme.

Laporan yang diterbitkan oleh bekas ketua hak asasi manusia PBB, Michelle Bachelet pada 31 Ogos lalu berkata, lebih banyak maklumat diperlukan, tetapi skim buruh di rantau itu nampaknya bersifat diskriminasi dan melibatkan unsur paksaan.

Laporan terbaharu mengalu-alukan China bulan lalu setelah mengesahkan Konvensyen Buruh Paksa ILO.

“Ini bermakna mereka (China) akan mula melaporkan keadaan orang Uyghur dan itu akan memberi kita peluang baharu untuk mendapat akses dan mendalami situasi dalam hal itu,” kata Ryder.

Ryder mengakui bahawa, perbincangan mengenai hak buruh di Xinjiang adalah bukan perbualan yang mudah, tetapi jelas ia adalah satu perbualan yang sangat penting. -AFP

See author's posts


Barisan bintang buru kejuaraan

SARAWAK UNITED dilihat telah berbelanja besar pada musim ini dengan membawa masuk ramai bintang senior yang dijangka akan menggunakan pengalaman bagi bersaing merebut kejuaraan Liga Primer musim 2021.

Dengan membawa masuk beberapa pemain tempatan seperti Norshahrul Idlan Talaha, Christie Jayaselan, S. Veenod dan S Chanturu, sesungguhnya Sarawak United amat serius untuk menghadapi saingan sekali gus mampu membawa balik kejuaraan pada kali ini.

Ini termasuk dengan kehadiran pemain import yang agak berusia seperti bekas bintang Kedah dan Selangor, Sandro Mendonca, Lee Chang-Hoon yang pernah beraksi bersama Melaka United dan Taylor Reagan.

Purata umur pemain-pemain yang disenarakan skuad Sarawak United rata-rata 30 tahun ke atas, namun ini tidak menghalang mereka merebut mendapatkan tempat dalam skuad utama.

Walaupun peminat beranggapan pasukan ini sudah menjadi ‘kuda tua’, tetapi jika dilihat dari sudut yang positif, pengalaman daripada pemain-pemain ini boleh digunakan untuk membentuk pemain-pemain muda yang ada dalam skuad sekarang.

Ini ditambah lagi dengan ‘rencah’ daripada jurulatih yang berkualiti iaitu E.Elavarasan dan B. Sathianathan semestinya mampu mengorek kualiti pemain-pemain yang ada bagi menampilkan persembahan yang terbaik nanti.

Justeru, ia juga adalah sebagai pelan jangka masa panjang untuk memastikan pasukan Sarawak yang baharu dapat dibentuk dan seterusnya dapat membawa kejayaan mengembalikan kegemilangan sukan bola sepak di negeri ini.

Oleh ASYRAF HALIM

See author's posts


PLBM harap boling padang jadi sukan demonstrasi sukan SEA

PERSEKUTUAN Boling Padang Malaysia (PLBM) berharap acara boling padang dapat dijadikan sebagai sukan demonstrasi pada Sukan SEA ke-31 di Vietnam tahun hadapan.

Setiausaha Agung PLBM, Supt (B) Syed Zainal Abidin Syed Zain berkata permohonan itu berikutan tuan rumah dikatakan tidak mempunyai fasiliti yang mencapai standard antarabangsa, sekali gus menyukarkan untuk sukan berkenaan dipertandingkan.

“Saya difahamkan mereka mempunyai pemain, yang kebanyakan adalah warga asing yang menetap di negara berkenaan, selain fasiliti (gelanggang) yang tidak mencapai standard antarabangsa iaitu berukuran 40 meter x 40 meter dengan enam ‘rink’.

“Kita sedia menawarkan bantuan teknikal kepada mereka sekiranya diperlukan, tetapi kita berharap sekurang-kurangnya sukan boling padang dijadikan sebagai sukan demonstrasi terlebih dahulu,” katanya kepada Bernama, semalam.

Semalam, Presiden Majlis Olimpik Malaysia, Datuk Seri Mohamad Norza Zakaria mengesahkan lapan persatuan sukan iaitu sambo, kriket, pelayaran, bola jaring, boling padang, hoki dalam dewan, skuasy dan ragbi tujuh sebelah telah menghantar permohonan rayuan.

Kali terakhir sukan boling padang tidak dipertandingkan adalah pada edisi 2015 di Singapura. Pencapaian terbaik Malaysia adalah muncul juara keseluruhan acara itu di Sukan SEA Kuala Lumpur 2017 dengan meraih tujuh pingat emas dan satu perak.

Vietnam dilapor bercadang menganjurkan 36 jenis  sukan, melibatkan 450 acara pada Sukan SEA 2021 dari 21 November hingga 2 Disember. – Bernama

See author's posts


Lakukan kerja sekolah di ladang sawit

ADI SAFARMAN

SIMANGGANG: Buat
tugasan sekolah dalam ladang sawit…..Itulah keadaan sekumpulan enam pelajar
sanggup berkorban demi menyiapkan tugasan sekolah disebabkan ketiadaan
rangkaian internet di kawasan rumah panjang mereka.

Kekurangan akses
internet pembelajaran secara atas talian ketika Perintah Kawalan Pergerakan
(PKP) terbukti menjadi cabaran kepada sekumpulan enam pelajar dari Rumah
Panggau, Pakit ini yang berjuang untuk memastikan kelas berterusan walaupun
berlaku krisis disebabkan Pandemik Covid-19.

Seorang ibu
kepada pelajar Mary Stephen memberitahu, senario belajar di kawasan ladang
sawit bagi anak-anak Rumah Panjang Panggau itu adalah merupakan alternatif lain
bagi bertujuan mencari akses internet yang tidak mendapat langsung liputan
rangkaian di kawasan rumah panjang mereka.

Beliau juga
turut berharap pihak kerajaan dan juga agensi berkenaan agar meningkatkan lagi
kemudahan internet di kawasan terpencil di negeri ini.

“Ini adalah
keadaan anak-anak di Kampung Panggau Sri Aman apabila berlakunya PKP dan
sekarang ini guru sekolah menggunakan sesi pengajaran dan pembelajaran secara
dalam talian.

“Sekarang
ini kita menghadapi masalah ketiadaan talian internet di rumah panjang, jadi
kita tidak ada cara lain kecuali dengan menggunakan alternatif lain dengan membawa
anak-anak ini ke kawasan yang boleh diakses talian internet seperti di kawasan
ladang kelapa sawit iaitu tidak berjauhan daripada kawasan rumah panjang kami
ini.

“Saya
berharap kepada pihak kerajaan atau pihak-pihak berkenaan yang lain semoga dapat
meningkatkan lagi kemudahan internet di kawasan kampung kita ini,” katanya
ketika ditemui Utusan Sarawak semalam.

Bagi seorang
pelajar, Fiorella Felix berkata, beliau telah mendapat arahan setiap hari
daripada cikgu sekolah beliau untuk menyiapkan tugasan dan mesti dihabiskan
pada masa yang ditetapkan walaupun mengalami masalah ketiadaan akses internet
di rumah panjang mereka.

“Cikgu bagi
banyak kerja sekolah pada kami dan masalahnya kampung kami tidak mendapat
liputan internet, jadi kami berkumpul dekat sini buat kerja sekolah yang cikgu
bagi,” ujar beliau.

Dalam pada itu,
Persatuan Kebajikan Projek Pensel Sri Aman sebaik sahaja mendapat tahu
kesukaran sekumpulan pelajar tersebut yang tidak mendapat kemudahan belajar
dengan sempurna mereka tampil memberi sumbangan berupa meja, kerusi dan juga
kanopi untuk mereka berteduh daripada kepanasan sekali gus memberi keselesaan
kepada mereka untuk belajar di situ.

Setiausaha
Persatuan Kebajikan Projek Pensel, Yen Jebeni berkata, pihaknya dimaklumkan
oleh ibu bapa pelajar terbabit melalui hantaran gambar pada aplikasi Whatsapp
semalam.

“Setelah
mendapat tahu masalah yang dihadapi oleh anak-anak dari Kampung Panggau ini
belajar di kawasan ladang sawit untuk mendapatkan liputan internet, kami dari
Persatuan Projek Pensel telah mengambil inisiatif untuk menyediakan kanopi,
kerusi dan meja lipat untuk memberi sedikit keselesaan mereka belajar dekat
sini.

“Sekumpulan
anak-anak ini juga sebelum ini turut mendapat bantuan sumbangan keperluan
sekolah berupa pakaian, buku dan alat tulis yang telah disampaikan oleh
Pengerusi Persatuan Projek Pensel, Norina Umoi Utot baru-baru ini,” jelas
Yen.

See author's posts


6,258 KIR DUN Bekenu terima bekalan makanan

BEKENU: Sejumlah 6,258 bekalan makanan di bawah Bantuan Khas Sarawakku Sayang (BKSS) 6.0 akan diagihkan kepada penduduk di kawasan Dewan Undangan Negeri (DUN) N.71 Bekenu.

Menteri Muda Wanita, Keluarga dan Pembangunan Kanak-kanak merangkap Ahli Dewan Undangan Negeri (ADUN) Bekenu, Datuk Rosey Yunus berkata demikian ketika ditemui Selasa lepas.

Beliau di temui di Pusat Khidmat Wakil Rakyat DUN Bekenu di sini berkata, bantuan ini ialah bagi meringankan beban rakyat sepanjang tempoh Perintah Kawalan Pergerakan (PKP) dilaksanakan.

“Hari ini kita telah menjemput kumpulan pertama sebahagian Ketua Kaum Ketua Masyarakat (KMKK) untuk menerima bantuan sebagai simbolik.

“Terima kasih kepada Kerajaan Sarawak kerana dalam masa dan keadaan begini (Pandemik Covid-19) ada bantuan untuk rakyat dan masyarakat keseluruhannya,” jelasnya.

Tambahnya, di kawasan DUN Bekenu terdapat 6,258 Ketua Isi Rumah (KIR) terima bantuan bekalan makanan Sarawakku Sayang.

“Bantuan ini adalah sebagai tanggungjawab bersama yang memerlukan kerjasama yang sangat-sangat tinggi daripada semua lapisan masyarakat.

“Kalau kita dapat memberi kerjasama berusaha memutuskan rantaian Covid-19 ini, pasti kita boleh kembali normal berkeadaan seperti biasa,” ujarnya lagi.

Hadir bersama pada penyerahan BKSS ialah Ahli Parlimen Sibuti Lukanisman Awang Sauni dan Pegawai Daerah Subis Jamalie Busri serta ketua-ketua kaum setempat.

Oleh ADUM LIU

See author's posts


Rakyat perlu bijak pilih kerajaan

TELOK MELANO: Rakyat harus bijak memilih kilauan intan atau kaca dalam menilai kepimpinan Gabungan Parti Sarawak (GPS) untuk meneraju Sarawak.

Ahli Dewan Undangan Negeri (ADUN) Tanjong Datu Datuk Amar Jamilah Anu menyeru rakyat untuk terus memberi sokongan padu kepada Kerajaan Sarawak pimpinan Ketua Menteri Datuk Patinggi Abang Johari Tun Openg.

“Kerajaan GPS yang dipimpin oleh Ketua Menteri Datuk Patinggi Abang Johari Tun Openg telah membuktikan impian dan legasi Allahyarham Pehin Sri Adenan Satem (suaminya) dicapai,

“Kita harus memberi sokongan sekuat hati dan jangan menjadi sesetengah pihak yang hanya pandai menghasut atau mengaku tetapi tidak melaksanakan (pembangunan),” tegasnya.

Jamilah berkata demikian di Majlis Pecah Tanah Masjid dan Anjung Usahawan di Telok Melano semalam.

Sementara bercakap mengenai pembangunan yang dihidangkannya selaku wakil rakyat, Jamilah mengakui kawasan Dewan Undangan Negeri Tanjong Datu dipecahkan kepada tiga zon iaitu Zon Tanjung Datu, Zon Sematan dan Zon Lundu.

“Masing-masing zon menerima pembangunan yang setara dan diseimbangkan dengan baik,” ujarnya mengakui pembangunan disalurkan melalui Projek Kecil Luar Bandar (MRP) yang diperuntukkan kepadanya sebagai ADUN.

Malah, Jamilah berkongsi beliau turut menerima pujian dari Setiausaha Kerajaan Negeri, Datuk Amar Jaul Samion di atas tanggungjawabnya sebagai wakil rakyat yang ingin mengubah landskap alam dan ekonomi rakyat Tanjong Datu semakin memperoleh kejayaan.

“Janji kita, kita tepati bukan hanya air liur sahaja,” tegasnya sambil meyakini pembangunan yang dirasai oleh rakyat akan membentuk masa depan generasi muda yang lebih cerah.

Sementara itu, Jamilah mendedahkan kesemua rakyat di kawasannya juga menikmati bantuan makanan yang disalurkan Kerajaan Sarawak sejak Perintah Kawalan Pergerakan (PKP) bermula awal Mac lalu.

“Bagi Daerah Kecil Sematan tahun ini amat bertuah telah diluluskan dengan beberapa projek pembangunan yang berskala besar iaitu sebanyak 12 buah Projek untuk menambahbaik pelbagai kemudahan infrastruktur, kemudahan awam, meningkatkan kawalan keselamatan sempadan negara, pembangunan landskap, pusat peranginan dan kemudahan sosial dengan harapan agar dapat merealisasikan Daerah Lundu dan Sematan Sebagai diantara destinasi pelancongan utama Sarawak,” jelasnya.

Terdahulu Ketua Menteri Datuk Patinggi Abang Johari Tun Openg menyempurnakan Majlis Pelancaran Pos Kawalan Keselamatan Telok Melano-Temajuk.

Usai di lokasi berkenaan, Ketua Menteri diiringi Jamilah serta Menteri Kerajaan Tempatan dan Perumahan Dato Sri Dr Sim Kui Hian dan Setiausaha Kerajaan Negeri, Datuk Amar Jaul Samion menyempurnakan Majlis Pecah Tanah Anjung Usahawan dan Masjid Telok Melano.

Oleh Diyana Samsuddin

See author's posts


Pameran Bergerak JaPen sebar maklumat patriotik

KUCHING: Pameran infografik Jabatan Penerangan (JaPen) Malaysia Sarawak merupakan medium alternatif menyebar luas maklumat patriotik serta mempromosikan Sambutan Hari Kebangsaan dan Hari Malaysia (HKHM) 2021 kepada orang ramai.

Inisiatif JaPen mengadakan pameran  infografik patriotik secara bergerak (‘mobile’) ini bertujuan menggelorakan semangat cintakan negara dan ianya menarik perhatian  pengunjung di dua lokasi iaitu di Mydin Petra Jaya dan di ECOMall Semariang semalam.

Menurut Pengarah Penerangan Malaysia Sarawak, Swady Guliling, pameran infografik ini dilaksanakan tanpa melibatkan perkumpulan dan perjumpaan secara langsung dengan orang ramai kerana situasi pandemik Covid-19 ketika ini.

“Lori pameran bergerak ini diletakkan di lokasi strategik di kawasan luar pusat membeli-belah dan akan bergerak ke lokasi berlainan setiap hari.

“Orang ramai yang lalu-lalang di lori pameran boleh meluangkan masa singgah membaca infografik dan mendapatkan maklumat HKHM 2021 selain boleh mengambil gambar di lori pameran bergerak sebagai kenangan peribadi,” kata Swady.

Lori pameran infografik bergerak JaPen ini dijangka akan turut berada di beberapa lokasi tumpuan orang awam di sekitar Kuching setiap hari sehingga Hari Malaysia pada 16 September kelak.

Antara infografik menarik yang dikongsikan dalam  pameran  Bergerak ini adalah tentang sejarah Hari Malaysia, penerangan logo Malaysia Prihatin, Jata negara dan bendera Malaysia 3 dan perihal Rukun negara .

Pelbagai sumber menarik dan bermanfaat boleh didapati di pameran bergerak anjuran Bahagian Komunikasi Visual dan Senireka JaPen ini dan sekiranya orang ramai terjumpa dengan lori pameran bergerak JaPen, anda dijemput untuk berkunjung bagi turut sama memeriahkan suasana.

Selain itu JaPen Sarawak turut mengadakan pameran Sambutan HKHM di Mydin Petrajaya bermula 30 Ogos sehingga 17 September ini.

See author's posts


Sarawak tidak capai PKPD

SHEILA ZAIDI

KUCHING: Menteri Pelancongan,
Kebudayaan dan Kesenian Datuk Abdul Karim Rahman Hamzah positif yang Sarawak
tidak akan mencapai tahap Perintah Kawalan Pergerakan Diperketatkan (PKPD).

Karim berkata, melihat kepada tren
jangkitan Covid-19 di negeri ini, beliau berpendapat bahawa PKPD mungkin tidak
akan dilaksanakan di negeri ini.

“Melihat kepada tren jangkitan di
Sarawak, kita mendapati ia tidak berjangkit dalam kelompok yang besar pada
satu-satu masa.

“Oleh yang demikian, secara peribadi,
saya rasa kita tidak akan sampai ke tahap PKPD,” katanya kepada pemberita dalam
satu sidang media semalam.

Menurut Karim, setakat ini juga,
tiada lokasi atau kawasan di Sarawak yang diisytiharkan akan menjalankan PKPD
oleh pihak kementerian kesihatan dan Jawatankuasa Pengurusan Bencana Negeri
(JPBN) Sarawak.

Beliau kemudiannya memohon kepada
seluruh rakyat Sarawak untuk terus berada di rumah dan mematuhi arahan PKP yang
sedang dijalankan ini bagi mengelakkan PKPD dijalankan.

Katanya, sekiranya PKPD dilaksanakan,
ia akan menambah lagi kerumitan yang mana penduduk di kawasan terlibat tidak
dibenarkan langsung untuk keluar daripada kediaman mereka.

Perkara ini, katanya menyusahan
rakyat sendiri dan menyeru semua golongan masyarakat untuk terus bekerjasama
bagi mengelakkan ia daripada berlaku.

Sementara itu, semalam terdapat
penambahan seramai 33 orang rakyat Sarawak yang tiba dari luar negara,
Semenanjung, Sabah dan Labuan menjadikan jumlah keseluruhan seramai 318 orang
yang telah ditempatkan di pusat kuarantin sebagai Orang Di bawah Pengawasan
(PUS), ujarnya.

Di Kuching, 86 orang telah
ditempatkan di Hotel Hock Lee manakala 87 orang lagi di Hotel Rajah Court
Dormani.

Di Miri, 89 orang ditempatkan di Hotel
Mega, 34 orang di Hotel Somerset dan Sembilan di Ostay Inn manakala di Limbang
13 orang telah ditempatkan di Hotel Purnama.

See author's posts


Pusat Latihan, Inkubator Pertanian Moden Fertigasi DUN Nangka Perkasa sektor pertanian

SIBU: Pembangunan teknologi dalam pertanian bukan sahaja dapat meningkatkan hasil pengeluaran berganda, malah kaedah penanaman juga dapat dipermudahkan.

Teknologi pertanian moden ini juga dapat mengelak serangan musuh perosak dan kos buruh dapat dikurangkan.

Masyarakat kini perlu melengkapkan diri dengan pengetahuan dan kemahiran tinggi serta bersikap positif dalam mengamalkan teknologi moden bagi meningkatkan produktiviti dan bermutu, serta menyumbang kepada peningkatan pendapatan dari bidang pertanian.

Menyedari hal sedemikian, wakil rakyat Gabungan Parti Sarawak (GPS) Dr Annuar Rapa’ee mengambil inisiatif dengan menubuhkan Pusat Latihan dan Inkubator Pertanian Moden Fertigasi Dewan Undangan Negeri (DUN) Nangka.

Annuar yang juga merupakan Menteri Muda Kerajaan Tempatan dan Perumahan merangkap Ahli Dewan Undangan Negeri (ADUN) Nangka berkata, dengan adanya pusat latihan tersebut, sektor pertanian moden di kawasan DUN Nangka terutamanya dapat diperkasakan.

Katanya, pusat berkenaan kini dalam pembinaan dan dijangka mula mengambil peserta pada awal tahun depan.

“Apabila siap kelak, pusat latihan ini akan menyediakan latihan dan pengetahuan mengenai pertanian moden kepada peserta selama dua hingga tiga bulan.

“Peserta akan diberi tanah untuk mereka memulakan tanaman fertigasi mereka sehinggalah tanaman mereka membuahkan hasil.

“Dengan hasil tanaman yang mereka perolehi, mereka akan jual dan dijadikan modal untuk mereka memulakan projek fertigasi mereka sendiri,” katanya pada Majlis Penyerahan Projek Peruntukan Fasilitasi Pertanian (AFF) DUN Nangka di Dewan MUC di sini, baru-baru ini.

Menurut Dr. Annuar, Pusat Latihan dan Inkubator Pertanian Moden Fertigasi DUN Nangka ini dibina di Penasu kerana mempunyai semua kemudahan yang diperlukan untuk pertanian fertigasi, di samping kawasan yang paling banyak memulakan projek fertigasi di Nangka.

“Sebanyak RM50,000 telah diperuntukkan untuk membina pusat latihan tersebut dan dijangka siap dalam tempoh dua hingga tiga bulan lagi.

“Ini adalah satu usaha saya bersama pasukan serta Jawatankuasa Pertanian DUN Nangka untuk menggalakkan orang ramai menceburi pertanian moden,” ujarnya.

Dalam pada itu, Annuar memberitahu, seramai 53 peserta dari DUN Nangka telah menerima dana berjumlah RM1 juta dari Kerajaan Negeri di bawah Program Tabung Fasilitasi Pertanian (AFF).

Katanya, dari 53 peserta, 31 terlibat dalam pertanian fertigasi, 15 untuk ‘baby corn’ dan tujuh orang untuk sektor makanan.

“Satu mekanisme telah dibuat untuk memantau kemajuan peserta yang terlibat dalam projek berkenaan bagi memastikan projek ini tidak menjadi projek ‘gajah putih’.

“Jabatan Pertanian akan memantau perkembangan setiap peserta dengan teliti,” jelasnya.

Katanya lagi, pihak yang berkaitan seperti mereka yang mengedarkan bahan (kepada peserta), yang dipilih oleh jabatan akan giat memantau kemajuan peserta di samping memberi tunjuk ajar dan latihan.

“Saya tidak mahu para peserta melakukannya separuh jalan atau angan-angan tahi ayam. Saya mahu mereka terlibat dengan serius dan mahu melihat bahawa usaha mereka membuahkan hasil.

“Ini adalah projek jangka panjang dan mereka tidak boleh menuai hasil dalam satu malam,” katanya.

Menyentuh mengenai pembiayaan untuk projek itu, Annuar memberitahu, dana tersebut adalah dari Kerajaan Negeri, yang disalurkan kepada Kementerian Pemodenan Pertanian, Tanah Asli dan Pembangunan Wilayah.

“Dana kemudian disalurkan ke setiap DUN untuk mempromosikan pertanian moden, yang mana setiap DUN menerima RM1 juta setiap tahun,” jelasnya.

Oleh Nurzilla Mohamad

See author's posts


Larry Sng gantung Zuraida, 12 Ahli Majlis Tertinggi

KUCHING: Datuk Larry Sng Wei Shien, yang mendakwa masih Presiden Parti Bangsa Malaysia (PBM) yang sah, menggantung Datuk Zuraida Kamaruddin sebagai ahli parti itu.

Dalam kenyataan di akaun Facebooknya malam tadi, Sng turut menggantung 12 Ahli Majlis Tertinggi PBM.

Beliau berkata penggantungan itu berdasarkan Perlembagaan PBM Fasal 60 (iii) yang dilakukan kerana penglibatan berterusan mereka yang didapati menggugat kepentingan parti dan kepimpinannya.

Dua belas individu itu ialah Haniza Mohamad Taha, Dr Daroyah Alwi, Rahimah Majid, Dr Sathiskumar Govindaraju, Muhammad Saiful Bahari Sahari, Na’im Brundage, Abdul Aziz Abdul Kadir, Zakaria Abdul Rahim, Muniraa Abu Bakar, Datuk Chua Lian Chye, Datuk Roger Tan Seng Huat dan Albakri Salim.

“Saya menolak dan mengutuk sekeras-kerasnya tindakan politik sedemikian yang telah menjejaskan kepercayaan kepimpinan saya dan telah menimbulkan banyak kekeliruan kepada ahli parti dan orang awam keseluruhannya.

“Oleh itu jawatan mereka akan digantung sehingga jawatankuasa tatatertib ditubuhkan untuk meneliti perkara itu selepas pilihan raya,” menurut hantaran itu.

Sng berkata surat penggantungan itu telah dihantar kepada mereka secara individu.

Sementara itu, beliau berkata mesyuarat Majlis Tertinggi akan diadakan esok

(30 Oktober) di Sarikei, Sarawak memandangkan perkara itu adalah mendesak, untuk membincangkan dan menyelesaikan isu tersebut dengan segera.

“Saya akan melaksanakan peruntukan Fasal 21 (ii) perlembagaan parti untuk membolehkan mesyuarat diadakan kurang daripada notis tujuh hari seperti yang diperuntukkan. Mereka yang digantung tidak akan dijemput menghadiri mesyuarat ini,” katanya.- Bernama

See author's posts


Kebersihan tetap diutamakan ketika PKPB

DEBAK: Penduduk Rumah Saga Unggut, Nanga Ulai di sini amat menekankan kebersihan di kawasan persekitaran mereka walaupun dalam keadaan penguatkuasaan Perintah Kawalan Pergerakan Bersyarat (PKPB) pada masa sekarang.

Ia terbukti apabila sejumlah 19 ketua keluarga di situ bergabung tenaga untuk melaksanakan aktiviti gotong-royong di kawasan rumah panjang mereka di bawah panduan pengkuatkuasaan PKPB.

“Jawatankuasa Kemajuan dan Keselamatan Kampung (JKKK) Nanga Ulai telah mengambil keputusan untuk tidak mengabaikan tahap kebersihan di sini terlalu lama walaupun PKPB sedang dikuatkuasa.

“Atas sebab itulah aktiviti gotong-royong dilaksana agar rumah panjang kami sentiasa bebas daripada kehadiran wabak lain terutama denggi walaupun pandemik Covid-19 menjadi musuh semua pihak pada masa sekarang,” kata Tr. Saga Unggut.

Menerusi aktiviti gotong-royong berkenaan pihaknya kata beliau telah pun bertindak menebas rumput dan memotong pokok kecil di samping mengumpul serta memusnahkan sampah sarap di sekeliling rumah panjang.

Malahan kerja membersihkan tangki simpanan air terawat katanya juga turut dilaksanakan agar penduduk Rumah Panjang Nanga Ulai sentiada mendapat bekalan air bersih dari masa ke semasa.

Sementara itu jurucakapnya Francis Juing Kadat berkata kesemua penduduk yang terlibat dalam aktiviti gotong-royong ini telah melalui pemeriksaan suhu badan sebelum melakukan kerja masing-masing.

“Ini bagi memastikan kesemua penduduk bebas daripada simptom virus Covid-19 dan tidak menjangkiti mereka yang terlibat dalam aktiviti gotong-royong di sekitar rumah panjang kami,” kata beliau.

Francis turut menambah aktiviti gotong-royong di rumah panjangnya selesai pada jam 11.30 pagi dengan kesemua penduduk sekali lagi menjalani pemeriksaan suhu badan bagi mereka sentiasa sihat.

“Tr. Saga Unggut mengucapkan terima kasih terhadap semua anak buahnya kerana rela memberikan sokongan dalam menjayakan aktiviti gotong royong pada kali ini walaupun PKPB masih dikuatkuasakan,” kata beliau.

See author's posts


Pengesanan kes aktif dilaksanakan di Milan Square

KUCHING: Ujian rT-PCR Covid-19 secara percuma telah diberikan semasa aktiviti pengesanan kes aktif (ACD) yang dilaksanakan di Milan Square, di sini semalam.

Menteri Kerajaan Tempatan dan Perumahan,Dato’ Sri Dr. Sim Kui Hian berkata, ini adalah salah satu inisiatif pengawasan daripada pihak berkuasa tempatan terhadap lonjakan penularan wabak baru-baru ini.

Menurut beliau, aktiviti ACD yang berlangsung tersebut telah melibatkan pelbagai agensi dari sektor awam.

“ACD yang melibatkan pelbagai agensi ini adalah salah satu cara pengawasan masyarakat di kawasan dengan jumlah kes positif yang tinggi.

“Ia (ujian PCR) adalah percuma, namun apa yang paling penting adalah kerjasama masyarakat untuk maju tampilkan diri menjayakan usaha ini.

“Inisiatif ini bukan hanya untuk diri anda, tetapi untuk keselamatan keluarga, rakan sekerja, rakan-rakan anda dan untuk Sarawak,”katanya menerusi kenyataan dalam laman media sosial,semalam.

Jelas beliau, orang awam perlu memainkan peranan mereka dengan baik dalam mengekang penularan Covid-19 yang semakin membimbangkan sekarang ini.

Tambahnya, mana-mana pihak yang mempunyai gejala ataupun berisiko terdedah kepada jangkitan menerusi kontak rapat perlu melakukan ujian saringan dengan kadar segera.

“Saya menggesa orang awam untuk sama-sama memainkan peranan anda, pergi lakukan ujian saringan dan patuhi segala SOP yang ditetapkan.

“Kita sudah hampir untuk mendapatkan vaksin, jangan leka dan jangan terlalu selesa. Kita harus sentiasa berwaspada,” tegasnya lagi.

Oleh AKMAL ADIB YUSUP

See author's posts


RM2 juta untuk tapak baharu perkuburan Islam

SARIKEI: Peruntukan sebanyak RM2 juta diluluskan oleh Kerajaan Sarawak untuk menyediakan tapak baharu perkuburan Islam di hujung Jalan Rentap seluas 10 hektar.

Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh berkata, tanah perkuburan lama Islam di Sarikei sudah bertapak selama 60 ke 70 tahun.

“Kalau kita lihat perkuburan lama Islam di Sarikei ini sudah ke tahap yang kritikal.

“Setelah saya mohon kepada Ketua Menteri, Datuk Patinggi Abang Johari Tun Openg, beliau bersetuju untuk menyediakan tapak seluas 10 hektar dan peruntukan sebanyak RM2 juta bagi penyediaan tapak perkuburan Islam baharu di hujung Jalan Rentap.

“Insya-Allah, kita harap tapak perkuburan baharu ini dapat digunakan pada tahun yang akan datang,” katanya.

Beliau berkata demikian pada Program Gotong-Royong Sempena Sambutan Jubli Mutiara Jabatan Agama Islam Sarawak Ke-30 Tahun Peringkat Bahagian Sarikei bertempat di tapak perkuburan Islam Sarikei, pagi semalam.

Dalam pada itu, Len Talif turut mengucapkan terima kasih kepada Abang Johari Tun Openg bagi pihak warga Sarikei atas penyediaan peruntukan RM2 juta dan tapak 10 hektar.

Berkenaan dengan program gotong-royong sempena Sambutan Jubli Mutiara Jabatan Agama Islam Sarawak Ke-30 Tahun Peringkat Bahagian Sarikei, beliau yang juga merupakan Ahli Dewan Undangan Negeri (ADUN) Kuala Rajang berkata, gotong-royong ini merupakan satu daripada acara kemuncak untuk sambutan tersebut.

“Program gotong-royong tersebut mampu meningkatkan pemahaman dan kesedaran masyarakat demi kebaikan bersama.

“Alhamdulillah, kesanggupan lebih 100 penduduk dan pelbagai agensi menyertainya juga membuktikan sikap positif dalam kalangan masyarakat,” ujarnya.

Turut hadir, Ahli Parlimen Tanjong Manis, Ir. Yusuf Abd Wahab dan Ahli Dewan Undangan Negeri (ADUN) Repok, Dato’ Sri Huang Tiong Sii.

See author's posts


Orkid bukan sekadar penyeri laman

Bunga Orkid sekarang ini bukan sekadar penyeri laman dan untuk santapan mata  tetapi keindahannya itu  boleh membawa pulangan lumayan untuk ekonomi negeri, khasnya dan negara, amnya.

Dengan fungsi Malaysia sebagai salah sebuah negara pengeksport bunga-bungaan terbesar di pasaran global maka orkid mempunyai potensi besar untuk dibangunkan sebagai salah satu cabang industri florikultur negeri dan negara.

Melihat kepada kepentingan, tidak hairanlah apabila tanaman orkid meliputi bahagian terbesar sektor florikultur negara ini dan orkid komersial menjadi pilihan ramai pengusaha tanaman ini.

Satu kajian dari Institut Penyelidikan dan Kemajuan Pertanian Malaysia (MARDI) menunjukkan bidang florikultur menyumbang nilai eksport RM449 juta pada tahun 2010 dan jumlah ini diramal meningkat dua kali ganda dalam tahun 2020.  Hanya sayangnya, pandemik Covid-19 yang melanda seluruh dunia bermula pada penghujung 2019 hingga sekarang, menjejaskan peluang ini.

Sumber dari Persatuan Penanam Orkid Komertsial Malaysia menunjukkan terdapat lebih 50 sepsies orkid yang ditanam untuk tujuan eksport. Antaranya termasuklah Aranda, Aranthera, Dendrobrium, Oncidium, Hotumara dan Mokara.

Keindahan eksotik negara ini mendapat tempat di negara-negara pengimport seperti Jepun, Australia dan negara-negara Eropah.

Sarawak tidak terkecuali daripada  menanam visi untuk menjadikan orkid sebagai sumber eksportnya dan usaha ini telah dimulakan dalam tahun 1960-an lagi.  Meski masih belum mampu menyaingi negeri-negeri pengeksport orkid seperti Johor dan Selangor, usaha ke arah itu masih berterusan.

Malah Sarawak juga mempunyai spesies-spesies orkid unik yang tidak ditemui di tempat-tempat lain seperti Paphiopedilum Sanderianum dan Paphiopedilum Stonei.  Hadiah alam ini boleh dimanfaatkan untuk merancakkan lagi industri florikultur negeri.

Kedua-dua spesies ini dikatakan mempunyai permintaan tinggi daripada para peminat bunga-bungaan eksotik dari seluruh dunia.

Semasa Persidangan Orkid Asia Pasifik (APOC) Ke-13 pad atahun 2019, Ketua Menteri Datuk Patinggi Abang Johari Tun Openg menyebut bahawa Sarawak sekarang ini memfokus kepada bidang penyelidikan dan pembangunan (R&D) untuk menambah varieti orkid yang ada.

Sekarang ini Sarawak sudah mendokumentasikan lebih 1,000 orkidnya dan jumlah ini mungkin bertambah memandangkan masih banyak lagi spesies orkid yang belum ditemui di hutan-hutan yang belum diteroka di negeri ini.

Justeru ini membuka peluang untuk industri orkid komersial dan orkid hibrid untuk dibangunkan pada skala besar, selain membangunkan industri R&D dan pelancongan negeri.

Salah satu tarikan berkaitan orkid adalah Taman Orkid Dewan Bandaraya Kuching Utara seluas 15.4 hektar yang terletak berhampiran Astana dan bangunan Dewan Undangan Negeri di Kuching.

Oleh HAINI DARANI

See author's posts


“Jangan tapok, timbus paip pecah” – Julaihi Narawi

MIRI: Pihak kontraktor diingatkan ‘jangan tapok dan timbus’ paip pecah sehingga berlaku masalah bekalan air dihadapi oleh pengguna, kata Menteri Ultiliti dan Telekumunikasi Sarawak, Datuk Julaihi Narawi.

Beliau berkata demikian ketika ditemui media pada  lawatan kerja ke tapak projek ‘Program Grid Bekalan Air Sarawak – Kawasan Tekanan Cadangan Pembangunan Sumber Bekalan Air Miri Fasa 2, Miri di WPC 11, Pan Borneo, Tapak Projek Bekenu di sini, semalam.

Katanya, masalah bekalan air ialah daripada pihak kontraktor yang menjalankan kerja di tapak lapangan sehingga berlaku sentuhan kepada paip dan menyebabkan kebocoran.

“Ini menyebabkan masalah bekalan air di kawasan dalam Dewan Undangan Negeri (DUN) yang berkaitan.

“Jangan ditimbus, ada juga aduan mengatakan sub kontraktor ini menimbus paip ‘ditapoknya’ (bahasa Sarawak) supaya mereka tidak dikatakan menyebab kerosakan tersebut,” jelasnya.

Tambahnya, kerosakan paip ini tidak dapat disembunyikan lagi kerana pengguna tidak menerima bekalan air dan kita akan mencari Unit Pan Borneo dan kontraktor.

“Saya telah memaklumkan kepada pihak Unit Pan Borneo Jabatan Kerja Raya (JKR) supaya mengawasi kerja di tapak lapangan supaya tidak berlaku sentuhan atau kerosakan paip.

“Kalau secara tidak sengaja sentuhan berlaku paip pecah, kita mohon supaya kontraktor bertanggungjawab memaklumkan kepada pihak berkaitan dengan segera,” katanya lagi.

Oleh Adum Liu

See author's posts


Tun Taib, Abang Jo tunaikan solat Aidiladha

KUCHING: Tuan Yang Terutama Yang di-Pertua Negeri Sarawak, Tun Pehin Sri Abdul Taib Mahmud dan Ketua Menteri, Datuk Patinggi Abang Johari Tun Openg telah menunaikan solat sunat Hari Raya Aidiladha dalam norma baharu di Masjid Jamek, semalam.

Turut menunaikan solat bersama ratusan jemaah yang lain.

Menurut Menteri Muda di Jabatan Ketua Menteri (Hal Ehwal Islam & Dewan Bandaraya Kuching Utara), Datuk Dr. Abdul Rahman Junaidi, solat sunat Hari Raya Aidiladha telah diadakan mengikut norma baharu dengan mematuhi garis panduan dan prosedur operasi standard (SOP) yang disediakan.

“Kita masih mengekalkan garis panduan dan SOP yang telah pun disediakan dengan penjarakan sosial di antara jemaah dalam masjid tadi,” katanya.

Beliau mengucap syukur kerana solat sunat Aidilahda pada pagi itu berjalan dengan lancar.

Turut hadir, Yang DiPertua Majlis Islam Sarawak, Datu MisnuTaha, Mufti Negeri Sarawak, Datu Kipli Yassin dan Ketua Hakim Syarie, Awang Suhaili Ledi dan Imam Besar Negeri Sarawak, Sahibul Fadilah serta Ustaz Mustapha Kamal Ahmad Fauzi.

Oleh Alexandra Lorna

See author's posts


Mohon kedai gunting rambut dibuka semula

VALENTINE NGUMBANG

SIMANGGANG: Sememangnya tidak dinafikan ramai penduduk menarik nafas lega apabila premis perniagaan di bandar kembali beroperasi semenjak Perintah Kawalan Pergerakan Bersyarat (PKPB) dikuat kuasa pada 4 Mei lepas.

Bagaimanapun di sebalik kelegaan tersebut, segelintir penduduk nyata masih belum berpuas hati terhadap penguatkuasaan PKPB kerana arahan itu masih tidak membenarkan perniagaan kedai gunting rambut dan salon kecantikan dibuka sehingga sekarang.

Walaupun langkah kerajaan berhubung perkara itu ada kebaikannya namun penduduk berpendapat ketiadaan kedai gunting rambut dan salon menyebabkan rambut mereka sukar diurus.

“Saya terpaksa mengunting rambut ketiga-tiga anak lelaki saya kerana sudah terlalu panjang… sudah tentu hasilnya memang sangat kurang elok namun ia lebih baik daripada tidak digunting langsung,” kata seorang guru yang enggan namanya didedahkan di sini.

Kata guru tersebut adalah sukar buat dirinya untuk mencari individu yang mahir mengunting rambut sepanjang tempoh penguatkuasaan PKPB kerana ketiadaan premis yang menawarkan perkhidmatan seperti itu pada masa sekarang.

“Akhirnya saya terpaksa merujuk kepada media sosial untuk belajar cara menggunting rambut anak-anak dan rambut diri sendiri walaupun hasilnya amat ‘melucukan’,” kata guru berkenaan sambil berseloroh.

Sementara itu seorang pekerja swasta, Ellygina Lemba berpendapat kerajaan perlu memberi kelonggaran kepada kedai menggunting rambut dan salon kecantikan untuk kembali beroperasi berpandukan prosedur operasi standard (SOP).

Menerusi SOP tersebut, dia mencadangkan supaya kedai gunting rambut dan salon kecantikan mewujudkan sistem janji temu untuk pelanggan yang memerlukan perkhidmatan mereka sepanjang penguatkuasaan PKPB.

“Kedai menggunting rambut dan salon kecantikan boleh menyediakan nombor telefon untuk pelanggan bagi tujuan janji temu bagi menentukan tarikh dan masa yang mereka boleh hadir mendapatkan perkhidmatan tersebut.

“Bagaimanapun bilangan pelanggan haruslah dihadkan untuk satu tempoh masa. Saya percaya jika SOP untuk perkhidmatan seperti ini diwujudkan mungkin kita masih dapat menyekat penularan pandemik Covid-19 di premis berkenaan,” katanya.

Ellygina juga berpendapat garis panduan PKPB perlu kekal diperketat dalam premis tersebut dengan pengusahanya mengenakan Peralatan Perlindungan Diri.

“Persoalannya sekarang ialah sampai bila perkhidmatan ini perlu dilarang? Penjawat awam dan pekerja swasta yang amat mementing penampilan diri sememangnya terkesan terhadap larangan ini berbanding petani di kampung.

“Justeru kami mohon agar pembuat dasar mempertimbangkan semula pembukaan kedai rambut dan salon kecantikan di negara ini berpandukan SOP,” kata seorang mekanik, Nasir Wan Ibrahim.

Selain kedai gunting rambut dan salon kecantikan, kerajaan di bawah PKPB ini juga masih melarang pembukaan premis perniagaan seperti panggung wayang, pusat hiburan, karaoke dan kelab malam.

See author's posts


penPKP masih berkuat kuasa dengan SOP

PUTRAJAYA: Persepsi bahawa Perintah Kawalan Pergerakan (PKP) telah tamat
apabila Perintah Kawalan Pergerakan Bersyarat (PKPB) bermula esok, adalah
tanggapan yang salah, kata Ketua Pengarah Kesihatan Datuk Dr Noor Hisham
Abdullah.

Beliau sebaliknya menegaskan bahawa PKP masih berkuat kuasa tetapi dengan
menggunakan pendekatan kepatuhan sosial dan disiplin terhadap prosedur operasi
standard (SOP) dalam mengawal jangkitan Covid-19 di Malaysia.

Beliau berkata pendekatan SOP dalam PKPB adalah sama seperti yang diamalkan
di Korea Selatan, Taiwan dan Sweden yang mampu mengawal Covid-19 tanpa
melaksanakan PKP, sebaliknya menggunakan kepatuhan sosial dan disiplin yang
tinggi.

“Persepsi yang menganggap kerajaan sudah tamatkan PKP dan esok kita
‘raya’ dan tidak ada PKP contohnya, adalah satu persepsi yang salah. PKP masih
ada,”  katanya pada sidang media
harian Covid-19 di Kementerian Kesihatan Malaysia di sini semalam.

Dr Noor Hisham berkata selepas melaksanakan pendekatan PKP, Malaysia
menggunakan pendekatan SOP untuk mengawal Covid-19 dan kerjasama bersepadu
antara kerajaan, Kementerian Kesihatan (KKM) dan rakyat adalah penting untuk
menghentikan penularan pandemik itu di negara ini.

Jelas beliau Malaysia telah melaksanakan empat fasa PKP dan berjaya
melandaikan lekuk Covid-19 dan kini negara menggunakan pendekatan SOP yang
menuntut pematuhan sosial dan disiplin yang tinggi daripada rakyat.

Dr Noor Hisham berkata kelonggaran PKPB diberikan hanya kepada mereka yang
boleh mematuhi SOP seperti yang ditetapkan KKM.

“Kalau ada negeri, syarikat atau perniagaan yang tidak dapat mematuhi
syarat-syarat PKPB yang ditetapkan KKM, maka mereka kembali kepada arahan PKP
yang mengguna pakai Akta 342 (Akta Pencegahan dan Pengawalan Penyakit
Berjangkit 1988).

“Mereka yang rasa tidak dapat mematuhi SOP, kita nasihat kekal duduk
di rumah dan hanya keluar jika ada urusan penting sahaja,” katanya.

Dr Noor Hisham berkata KKM juga sedang melihat kaedah untuk memantapkan
perkhidmatan kepada warga emas yang dikenal pasti kumpulan berisiko tinggi
untuk jangkitan Covid-19, termasuk memberikan rawatan di rumah.

Sementara itu, mengulas mengenai kluster baharu iaitu kluster tapak
pembinaan Kuala Lumpur, Dr Noor Hisham berkata KKM sedang menjalankan siasatan
bagi mengenal pasti sama ada kluster itu berpunca daripada kluster-kluster yang
lain.

Menurutnya, kesemua 28 kes positif di bawah kluster itu juga melibatkan
warga asing yang mungkin tinggal dalam satu penempatan yang sama.

“Kami dapati individu yang terlibat dalam kluster ini mereka mungkin duduk sekali
dalam satu bilik kediaman.

“Siasatan masih kami jalankan untuk kenal pasti sama ada mereka ada kaitan
dengan kluster tertentu. Setakat ini tiada bukti kukuh untuk kami kaitkan
(kluster pembinaan) dengan kluster tertentu,” katanya.– BERNAMA

See author's posts


OSEIC beri harapan baharu

KUCHING: Pusat Sehenti Intervensi Awal (OSEIC) pertama di Sarawak yang beroperasi sebulan lalu telah membawa harapan baharu kepada kanak-kanak berkeperluan khas di negeri ini.

Terletak di Metro City, Jalan Matang di sini, pusat berkenaan adalah inisiatif kerajaan negeri dengan kerjasama Petronas dan akan dilancarkan secara rasmi pada 30 Oktober.

Pusat ini merupakan antara beberapa projek tanggungjawab sosial korporat (CSR) utama Petronas di Sarawak.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak Datuk Seri Fatimah Abdullah berkata projek itu menerima pembiayaan awal sebanyak RM4 juta daripada Petronas dan selebihnya dibiayai oleh kerajaan negeri.

“Objektif OSEIC adalah untuk menyediakan perkhidmatan diagnosis, pemulihan dan intervensi di bawah satu bumbung untuk kanak-kanak autisme, sindrom down dan masalah pembelajaran berusia bawah tujuh tahun,” katanya dalam temu bual eksklusif bersama Bernama, di sini.

Menurut Fatimah, walaupun terdapat Pusat Agape di bawah Persatuan Perkhidmatan Komuniti Sibu, yang menempatkan lima organisasi berbeza yang menjalankan perkhidmatan, pengurusan dan sokongan kewangan, OSEIC adalah pusat pertama di negeri ini yang menyediakan perkhidmatan di bawah satu bumbung dan dikendalikan oleh sebuah pertubuhan bukan kerajaan (NGO) iaitu PIBAKAT.

“Semasa kami melawat Genius Kurnia di Kuala Lumpur, kami bertemu dengan beberapa ibu bapa yang mempunyai anak autisme dari Sarawak yang terpaksa pindah ke Kuala Lumpur untuk menghantar anak-anak mereka mengikuti program intervensi.

“Salah seorang ibu yang ditemui terpaksa berhenti kerja di Miri hanya untuk memastikan dia dan suaminya dapat tinggal di Kuala Lumpur dan menghantar anak mereka ke Genius Kurnia,” katanya, sambil menambah bahawa dengan penubuhan pusat tersebut di Sarawak, ibu bapa yang mempunyai anak-anak istimewa ini tidak perlu risau untuk ke Kuala Lumpur, berbelanja lebih atau berhenti kerja untuk menghantar anak-anak mereka untuk mengikuti program intervensi.

“Perkhidmatan itu kini terdapat di Kuching dengan bayaran yang berpatutan dan untuk permulaan, 40 kanak-kanak daripada 40 buah keluarga telah mendaftar dengan OSEIC. Kami mengharapkan lebih ramai akan mendaftar dan mendapat manfaat daripada perkhidmatan yang disediakan di pusat ini,” katanya. – Bernama

See author's posts


Terus negika penulin Jaku Iban

Jaku Iban patut terus ditegika nyadi siti jaku tulin. Iya enda patut dichampurka kelalu mayuh enggau jaku bansa bukai enggaika nyadi kelalu tabar dudi hari ila.

Nadai ga salah kitai nambah tauka nginjau sekeda jaku bansa bukai, laban bisi mega sekeda jaku kitai rapas sereta enda tentu nyemetak.

“Enti jaku kitai enda tentu nyentuk, enda tentu datai ba reti nitihka dikedeka kitai baka jaku ‘special’ tauka ‘istimewa’, nadai ga salah kitai nginjau ari jaku bansa bukai, laban enggaika jaku kitai nyadi lepung lalu enda mansang,” ku niang Dato Jimmy Adit ke dulu suba nyadi Ketuai Pengarang The Borneo Post/Utusan Borneo lebuh berandau enggau penulis suba.

ENDA PATUT NABAR JAKU KITAI

Nyadi utai ti dipadah niang Jimmy nya endang sigi amat. Taja pia, kitai enda patut kelalu nabarka jaku Iban leka jaku kitai kaya ba sekeda reti jaku. Ambika banding mayuh bendar jaku kena kitai nganti jaku regas, iya nya baka gerai, kungang, laju, agi pama, beguna endar enggau kering sekeda agi bisi sekeda jaku begenteran ke bukai.

Endang nadai salah nginjau ari jaku bukai, deh jaku Melayu pan bisi nginjau jaku kitai baka merarau enggau randau. Lalu pia mega jaku English pan bisi ga nginjau ari bansa bukai baka ambika banding jaku buffet, café, modus operandi, prima facie, déjà vu, grand prix enggau mayuh agi.

Laban pengaya leka jaku, ka tambah ke endang dimeretika ulih semua bansa Iban serata dunya, reti nya jaku Iban tu ‘universal’, nya alai nadai kebuah kitai enda terus ngemeranka penulin jaku kitai, laban iya enda siti jaku ‘language’, ukai ‘dialect’ aja. Kebuah pia, laban enti ngena jaku Iban, semua bansa Iban di dunya tu sigi mereti jaku tauka utai ku pangan, enda ngira kitai ari Lundu, ari Kuching, ari Samarahan, ari Limbang enggau serata Sarawak, ari Temburong tauka Tutong di Brunei Darussalam, tauka ari menua Badau, tauka ari Sintang di Kalimantan Barat (Kalibar) Indonesia.

Amat meh proses asimilasi – alai siti jaku belubah-lubah ngejang ari penulin iya – endang enda ulih dikerarika kitai, tang enti kitai endang selalu patut keran ngemeranka penulin jaku diri, kitai tetap ulih ngelaung ari proses asimilasi nya kelalu jampat nabarka penulin jaku.

Di nengeri diatu, mayuh bendar kitai Iban ti udah balat tesat ba jalai jaku. Mayuh bendar bala kitai udah limpang lalu nyimpang ngagai tunga jalai mejuh ti ngujungka jaku kitai nyadi bangkut, enda nyengala lelaki, lalu enda mega nyengala indu.

JAKU INJAU

“Mayuh mega bala kitai udah nginjau jaku orang, taja pan kitai empu endang bisi jaku nya. Kebuah pia, laban bala anak nitih jaku apai indai sida, tauka nitih jaku bala diri serambau ke sama nginjau jaku Melayu,” ku niang Jimmy nampung jaku iya tadi.

Tu endang sigi amat. Mayuh bendar leka jaku Iban ngena jaku Melayu taja pan kitai bisi jaku nya. Ambika banding jaku ‘ba mua’ – in front dalam jaku English – mayuh bendar bansa kitai ngena jaku ‘depan’ tauka ‘ba depan’ ti enda patut laban jaku ‘ba mua’ nya endang jaku tulin kitai ti sama reti.

Bisi mega DJ radio kitai Iban bisi ngena jaku ‘kirim’ – to send dalam jaku English – taja pan kitai bisi jaku ‘kirum’ tauka ngirum. Sekeda bisi mega saru ngena jaku Melayu ti sama sebut enggau semunyi tang empu reti ti jauh bebida. Ambika banding jaku ‘maut’ ba Melayu ti reti iya ‘parai’ tauka ‘mati’ tang ‘maut’ dalam jaku Iban reti iya ‘nyengkau utai nya ngena jari ngagai tubuh kitai enggau tunga bukai’. Bakanya mega jaku ‘tikam’ ba Melayu reti iya numbuk orang ngena utai tajam tauka ngena lungga. Tang ‘tikam’ ba jaku Iban reti iya nikam tauka nikau tauka ngayun utai nya jauh ari endur kitai bediri, diau tauka duduk. Jaku ‘keras’ ba Melayu pan jaku bebida reti iya enggau jaku ‘keras’ ba jaku Iban. Ba jaku Melayu ‘keras’ tu reti iya ‘kering’ tang ‘keras’ ba jaku Iban sama reti enggau ‘keran’ tauka ‘kih’ sereta ‘enggai alah penemu’.

Ngenang mimit pasal leka lagu kitai Iban, bisi mega sekeda penanyi ti ngena leka lagu sebarang embal, asal meh setimbal ba ujung iya. Ambika banding jaku ‘cinta’, ‘Syurga’, ‘dunia’ tu ukai jaku Iban. Kitai Iban bisi jaku pengerindu, Serega enggau dunya. Kasih ga tudah penanyi ti ngena jaku ‘Syurga’ nya. Engka laban enda kala macha Bup Kudus tauka enda kala ngagai gerija, nya alai enda nemu kitai Iban bisi jaku ‘Serega’ (Heavens dalam jaku English). Bisi mega ngena jaku ‘paling’ (jaku Melayu) ti tau diganti ngena jaku ‘pemadu’ tauka ‘pengabis’ nitihka jalai ngena iya.

Mayuh mega ngena jaku ‘sibuk’ (jaku Melayu) ti patut diganti ngena jaku ‘kiruh’ tauka ‘kisuh’ nitihka batang ai siti-siti. Jaku ‘berenti’ pan suah mega mansa pending penulis dikena sekeda Iban ba nengeri ti patut diganti ngena jaku ‘ngetu’ enggau ‘badu’.

MENGKANG TESAT

Mayuh agi jaku ti salah kena mega. Taja pia, penulis ukai orang ti nyadi tampuk pengelandik dalam jaku Iban tang semina negi pemetul sekeda leka jaku kita ngagai bala kitai ti agi tesat lalu tepejuh ngejang jauh enggaika sida terus teparuk baruh batang lalu teserungkaika sarang gamang enggau indu penyengat bukai ti tau ngujungka sida pedis sereta bebadi. Nya alai anang enda keran ngelaungka penyilap kena sekeda leka jaku kitai Iban.

Auntie Unu (Esther Bayang) ti endang udah lama tebilang ba dunya pemerindang Iban bisi mega ngemansutka jaku madah enda tentu puas ati ninga sekeda rujak leka lagu Iban digaga nembiak kemaya haritu. Ku iya, maya rebak sida kelia ngerikut lagu ba RTM endang bisi panel ditagaka meresa lalu nyeruri leka lagu sida enggaika ukai jaku Iban tulin. Enda baka diatu, tajapan endang amat bisi Komiti Nyerarap ba Opis Menteri Pekara Dalam Menua (Censorship Board) – Lembaga Penapis Kementerian Dalam Negeri KDN – tang mayuh bendar leka lagu Iban dikemendar pia aja.

Penulin jaku Iban ulih terus dikemeranka enti apai indai nembiak nya endang ukai ngembuan jaku ti kelalu tabar sereta udah balat bechampur enggau jaku bukai. Laban enti jaku udah balat tabar,pekara tu deka nyadi siti ‘vicious circle’ ti deka ngujungka jaku kitai tau nyadi punas dudi hari ila.

Berengkah ari tubuh kitai diatu, kala jaku apin mayuh nginjau enggi orang bukai – amat nadai salah nginjau enti kitai suntuk jaku nya – aram meh sama keran negika penulin kena enggau kemeran jaku Iban ngichaka jaku kitai terus benyawa sereta idup meruan, terus mansang taja pan bisi nginjau seleka dua ari jaku orang bukai baka Melayu enggau English.

Kitai patut temegah ati laban enda ngira iya nya di Sarawak, di Sabah, di Brunei, di Semenanjung tauka di Kalibar Indonesia, jaku Iban endang sebaka, lalu mina bisi mimit bebida ari jalai sebut enggau sekeda dama jelu, kayu, buah enggau sekeda dama utai bukai. Reti iya dalam jaku ribai, jaku kitai Iban tu ‘universal’ laban semua orang sekayu dunya ulih mereti utai ku pangan diri enti ngena jaku Iban. Kitai semua mereti utai ti dikejakuka pangan diri taja pan penatai kitai enda sama sereta jauh ari pangan.

NADAI JAUH BIDA

Maya penulis empu ampit rembus di menua Iban di Temburong, Brunei dalam taun 1999 suba, dia tudah pangan berasai gaga bendar ati meda bala kitai Iban di menua nya endang semunyi sereta sebaka sebut enggau jaku bala kitai ari Layar, ari Rimbas enggau Krian. Sida mega madah bala aki ini sida mayuh datai ari menua Layar di Betong. Bisi mega sida betampil enggau Iban ari Julau, ari Kanowit enggau ari Limbang. Iya ke bendar, bala sida ari Julau, ari Kanowit enggau Limbang pan mayuh pindah ari Layar dulu menya. Nya alai batang jaku semua bengkah batang ai nya nadai jauh bida ari pangan.

Nyau pulai ke pun dulu, dalam taun 2006 lebuh siku kaban penulis mungkal ngarang Surat Berita mayuh bendar bantah tauka kempelin orang madah jaku dikena iya nya bisi ‘kasar’ mimit. Maya nya, iya enda mereti nama pengasar dalam jaku dikena dalam Surat Berita. Tang nyau beratika diatu, engka nya jalai nyepil jaku dikena iya ti endang bechuanka sereta besandingka penemu bala sida ari Jugah Foundation. Sepil ti dikena Berita Iban sidi nitih sepil stindit ti lalu ditunda sida Opis Pelajar Sarawak lebuh berengkah ngena Sistem Jaku Iban ba kurikulum sida dalam kelas berengkah ari bulan Satu taun 2007 suba.

Siti ari kempelin ‘kasar’ jaku kena Surat Berita maya engka pasal sepil ti nitihka sebut bala ari Saratok enggau Betong. Ambika banding dulu sepil ‘jaku’ nya ‘jako’, lalu sepil ‘burung’ nya ‘burong’, ‘tulung’ nya ‘tulong’.

Sepil suba nitihka jalai sebut. Laban sebut bala ari Saribas enggau Krian enda sebaka enggau sida ari ai Batang Rajang tauka Kemena enda sebaka, nya alai sepil pan enda sebaka. Tang diatu berengkah ati pun taun 2007, sepil nya udah distinditka. Tu udah disetujuka semua dalam Komiti Sistem Jaku Iban menua Sarawak. Nya alai sepil stindit nya baka ‘jaku’, ‘tulung’ tauka ‘burung’, ‘menua’ (ukai menoa), ‘mua’, ‘maya’ (ukai maia) enggau ‘mayuh’ (ukai maioh) ambika sekeda banding.

Dulu ari tu, dalam mayuh bengkah bup dia kitai meda mayuh macham sepil dikena penulis. Orang keterubah netapka sepil jaku Iban kelia baka sida niang aya (Tan Sri Datuk) Gerunsin Lembat, niang pangan penulis Benedict Sandin – ba pintu iya di Centre of Policy Research, Universiti Sains Malaysia, Pulau Pinang ti alai iya nyadi Senior Fellow (1975-1978) nama iya diengkah sida Dr Benedict Sandin, laban semua Senior Fellow endang bisi PhD magang. Endang selalu tuchum orang tuai nya meda bisi Dr ba pun nama iya – enggau sekeda bala bukai.

Nya alai berengkah ari diatu, ngarapka semua kitai Iban anang enda keran ngetanka penulin jaku kitai. Laban enti jaku udah kelalu tabar, reti nya jaku kitai deka majak surut sereta nuju ngagai tunga pemunas. Punas jaku punas meh bansa, tang enti jaku kitai mansang dikemeranka penulin iya, bansa kitai deka terus dikelala orang mayuh ari jaku.

Jam ke diatu, jaku kitai Iban udah dijadika siti matapelajar ba Universiti Pendidikan Sultan Idris (UPSI) di Tanjung Malim, Perak. Tu meh tanda jaku kitai udah nyingkang maju, lalu patut terus dikemajuka. Maju jaku, idup sereta maju meh bansa.

See author's posts


JAKU TUAI IBAN: Jaku Sebar

Tusun Ke-6

DALAM minggu tu kitai deka macha sereta belematika sebansa litaricha sanggah-dilah bansa Iban ti dikumbai “Jaku Sebar”, nampung iya ti udah dichelak dalam Tusun Ke-5 ti dichelak dalam minggu dulu tu kemari.

Litaricha sanggah-dilah ti bejuluk “Jaku Sebar” mayuh amat disebut dikena tuai Iban besidir enggau besebar lebuh mansutka jaku, kelebih agi lebh sida dipanahka orang bejaku di mua mayuh, baka ngelaluka penatai enggau penemuai orang besai (sida Menteri, YB Kaban Kunsil Nengeri enggau Kaban Parliamen sereta tuai opis perintah); bejaku ba tugung mensia ke begelumu mayuh (baka berandauka pengawa perintah enggau berandauka pengawa beparti); enggau bejaku maya ngintu gawai adat enggau pengerami besai ke bukai (baka Pengerami Melah Pinang, Gawai Dayak enggau Gawai Selamat), Kebuah iya beguna bendar dikena besidir tauka besebar bejaku sebedau mantaika pekara ti endang deka dikejakuka, iya nya dikena dulu besabi nyangka jam ke bejaku lagi, leka penemu leka jaku tak bisi tesurung, bisi telasur ti buya ngayanka penyumbung, telah ke bisa ngayanka penyangka, bisi tekelanjur, bisi tekebur ti tau ngasuh ati peninga ensiban, bisi ngasuh jantung ensuda ngujungka pengeringat, ngepunka laya.

SAMBUNG JAKU SEBAR KE-10

Baru sekejap tu tadi, tudah aku

Diberi kita ai sempeli padi pulut buki bebau angit,

Nya alai, lalu diirup aku

Enggau mulut tangkup rakup dabung rarit,

Ku kita, ngambika nyawa

Aku tetila ngentis nyaris inggar rit-rit

Semunyi enggau nyawa kerampu jelu bejit,

Ke gaga gagit bejelangkit di ranggit dan tapang.

Tang sepi aku, dini nya baka nya,

Semina ngasuh dada aku berasa balat tekenyit,

Dalam tak berendam sengit-sengit,

Ati tak beseni nadai pengagit.

Kada-kada enda asai tu

Ati enggi niang Lintong Rekaya Muahari,

Lebuh uman sida ke nan

Di kerangan Nanga Sungai Langit,

Nirika kuta gaga, nyanggit kuta kepit,

Nanam lit lambar jerungkang.

Tak enda mukai-mukai tak datai

biaubala, kabut lasit;

ai besai, bah ngenyit;

Peda tak tejula kuta gaga

Ensuit kuta kepit,

Lundai singit, rebah melintang lundai terumpang.

Keba enti nitihka reti buah puji

Nya baru ngiga orang ke genggam jari

Mereti ati megai basa,

Nya ke manah nama, tampak rita

Ngaraka pekara di mua pengabang;

Nyadi aku tu bejaku nadai penau-nau

Semuti ke siru sereta lantang

Dikumbai orang tebilang mali ringat.

Enti paung simbung menua

Amat kitai tu sebaka bela sukat

Tang kemaya hari kemaya pagi tu

Pejampung mayuh nyurungka jugu,

Ketupung ngurungka telu,

Engkechung nyabung kechu

Remaung nugungka taju,

Jamu tudah pangan tu bejaku nadai penau-nau

Semuti ke enda bisu

Tang siru enda neresap.

Nya alai, itahka baka buah kubal mih aku

Mansau nyau ulih mebal;

Baka buah engkala

Mansau nyau ulih mechal.

Ka pan enda bejaku, bejaku mih.

Ga maya orang ngasuh, ngasaka kitai.

Iya ke tu siti da agi jaku sebar ti sama reti enggau tuju enggau iya ti dulu nya tadi. Ku tua:

Enti maya sida ke tuai menya ke agi ngayau bedarat,

Meda pendiau aku, sigi nemu sida iya

Aku tu tungu tulung mapap,

Beli tulung lap.

Tang meda gamal aku tak sintal tulung tegap,

Manah tulung sigat,

Nya alai aku ga dikarapka sida,

Ngabas rejat entak seligi.

Maya sida ke tuai menya ke agi ngayau merau,

Meda pendiau aku, sigi nemu sida iya,

Aku tu mapap tulung tungu,

Banga tulung bagu.

Tang meda langkar aku tak sintal tulung ngaku,

Bagas enda mayuh jaku,

Nya alai aku ga dikarapka sida

Mangku pandu chapin kemudi.

JAKU SEBAR KE-11

Jaku sebar ti kesebelas tu dikena lemambang siku ngepunka sebengkah jaku tuai ti dikena iya ngerara Kek Tikah ti diatur ba sebuah hotel tebilang. Nya alai ku iya:

Nyadi kita ke duduk muak ke kiba, nya

Sigi enda tau enda disurungka aku rekung, disuaka pala

Ditabi aku enggau sengki ngeli dabung rasa;

Laban nampung jaku tesa tuai kelia,

Meda kita ke begamal sintal tulung ngena

Ganggam di terikan tangan tunjuk lima

Kita nya mih digela sida ngagai menaga benda rusa

Ke ngambu diri nimba, nungkang ruang.

Nyadi kita ke duduk mang ke kanan, nya

Menuhka balai, nyekutka dewan tu,

Sigi enda tau enda disuaka tapa kiba, jari pengenggam,

Ditabi aku enggau sengki ngeli dabung lancham,

Laban nampung jaku tandan ketuai Dayak, kepala Iban,

Meda kita nya ke kuat di rakat, kaki betekan

Ganggam lengan, teranting dekuan,

Digela sida ngagai menaga benda pelawan,

Ke ngambu diri jaga luan,

Ngedarka taman, nyagang batang.

Lalu baka nya mega kita ke bebala berada ari mua,

Bedejai berintai duduk besemuka, naka pengaga.

Kita nya sigi diberi aku tabi sereta basa,

Ari tapa kaki nyentuk ke pala munjung gempala;

Laban dikena nunda basa sida ke tuai pengiring bala,

Meda kita ke begamal sintal tulung begaya,

Ganggam di lengan jari dua

Lansik di gemurik mata ngelala;

Digela sida ngagai menaga benda tema

Ke ngambu diri besedia jaga mua, napak ke nanga

Ngadang belakang nguingka tumpang.

Nyadi aku tu dipinta sida apai-indai (sanu) enggau apai-indai (sanu) ngerara kek tikah enggi (sanu) seduai (sanu) tu, baka ke lemai tu.

Tudah aku tu diasuh sida iya ngambuh,

Nya alai ngambuh mega tudah aku,

Tang kadaka aku tu lagi

Landik ngambuh tukuh, terus nyepuh pedang besuran.

Diasaka sida nyila,

Au nyila mega aku nitihka asuh.

Tang mih aku tu enda nyadang diri tu lagi

Landik nyila bila pakan.

Laban aku tu, itah enda baka buah kubal

Ke mansau ulih nenchang;

Itah enda baka buah nangka,

Mansau ulih ngerumbang.

Tak baka reti orang ke tinduk di padang kerengit,

Tinduk aku tu garing-garing, gali lading-lading;

Bebungkur muak ke pala, ayan ga mang ke burit,

Tipas enggau jari kanan, tawis enggau jari chawit.

Ah! Naka ga pemerinsa, buku pemensena

Keruan enda seranta nadai kelambu.

Oleh JANANG ENSIRING

See author's posts


Anak syarikat Acer ‘intai’ peluang lebarkan kerjasama di M’sia

LIHAT POTENSI BESAR… AEB melihat potensi besar untuk pendigitalan di Malaysia memandangkan komitmen kerajaan untuk mengemudi negara ke arah bidang ini dengan pelancaran rangka tindakan ekonomi digital negara.

GEORGE TOWN: Anak syarikat Acer untuk cabang perkhidmatan teknologi maklumat (IT), Acer e-Enabling Service Business Inc (AEB),  kini sedang mengintai peluang untuk melebarkan sayapnya ke Malaysia dan bekerjasama dengan syarikat-syarikat IT di sini.

Ketua Pegawai Strategi, Tayu Cheng berkata, syarikat itu melihat potensi besar untuk pendigitalan di Malaysia memandangkan komitmen kerajaan untuk mengemudi negara ke arah bidang ini dengan pelancaran rangka tindakan ekonomi digital negara.

“Dalam masa terdekat, kami berharap dapat membentuk pakatan dengan rakan kongsi IT di sini untuk membida program kerajaan atau membantu perusahaan tempatan melakukan perkhidmatan berasaskan awan atau mendigitalkan proses mereka. Terdapat banyak peluang di sini.”

“Kami perlu mengenal pasti rakan-rakan kongsi ini terlebih dahulu dan berkawan dengan mereka. Jika ia berjalan lancar, kami bersedia untuk membeli sebahagian daripada saham mereka dan bekerjasama dengan lebih (erat),” kata beliau kepada Bernama di luar acara Kongres Teknologi dan Inovasi Dunia 2022 (WCIT 2022) yang berakhir baru-baru ini.

Beliau berkata, peristiwa-peristiwa yang berlaku di seluruh dunia seperti perang perdagangan AS-China, pandemik Covid-19 dan konflik Ukraine-Rusia telah mendorong harga dan inflasi untuk meningkat, sekali gus memaksa syarikat mencari penyelesaian untuk mengurangkan kos sambil mengoptimumkan proses  mereka.

Ini juga telah mendorong pendigitalan yang lebih meluas untuk banyak pasaran kerana banyak syarikat mula membelanjakan lebih banyak untuk penyelesaian IT dan mula memilih perkhidmatan berasaskan awan.

“AEB telah ditubuhkan pada 2012 dan kami mula mengadakan infrastruktur untuk menyediakan perkhidmatan awan seawal 2016, jadi kami berada pada kedudukan yang baik untuk memanfaatkan aliran menaik ini.”

“Penyelesaian yang kami sediakan kepada pelanggan disesuaikan dengan keperluan mereka. Hal ini demikian kerana kami membuat penilaian dan merujuk mereka untuk mengetahui proses sebelum menggunakan penyelesaian IT kami kepada mereka,” kata beliau.

Sementara itu, AEB telah dianugerahkan Anugerah Perkongsian Awam/Swasta pada Anugerah Kecemerlangan ICT Global WITSA 2022, diadakan bersempena dengan WCIT 2022 untuk projek Taiwan i-Registration Platform of Cultural Events, yang diwujudkan untuk kementerian kebudayaan Taiwan.

Projek itu telah beroperasi sejak 2013 dan berjaya menarik 26 pengendali venue tempatan untuk menyertai platform, termasuk muzium, galeri seni, institut penyelidikan dan banyak lagi.

Platform berasaskan awan ini menyediakan perkhidmatan sehenti untuk orang ramai termasuk pertanyaan acara, pendaftaran dalam talian, tempahan untuk lawatan, penyewaan venue dan keahlian.

Platform ini menunjukkan teknologi terkini AEB yang mempercepatkan transformasi digital untuk pelanggannya, sambil turut menyumbang kepada persekitaran yang lebih hijau. – Bernama

See author's posts


Pacu pertumbuhan ekonomi

KUCHING: Penerbangan terus Malaysia Airlines antara Sarawak dan Pulau Pinang diyakini  dapat memacu pertumbuhan ekonomi kedua-dua destinasi.

“Amat menggembirakan untuk melihat bahawa kita juga kini berhubung melalui Malaysia Airlines ke pulau lain yang indah, Pulau Pinang,” kata Menteri Pelancongan, Kesenian dan Kebudayaan, Dato’ Sri Abdul Karim Rahman Hamzah.

Beliau berkata demikian pada sidang media selepas Sambutan Penerbangan Pertama Malaysia Airlines dari Pulau Pinang ke Kuching di Lapangan Terbang Antarabangsa Kuching (LTAK), semalam.

Menurut Karim, Kuching baru-baru ini diiktiraf sebagai Rangkaian Bandar Kreatif oleh Pertubuhan Pendidikan, Saintifik danKebudayaan Bangsa-Bangsa Bersatu (UNESCO) di  dalam bidang Gastronomi.

Justeru,  dengan pautan terus ke  Bandar Georgetown Warisan Dunia UNESCO, pengunjung kini juga boleh menikmati tawaran terbaik kedua-dua bandar yang kaya dengan budaya, pengembaraan, makanan, alam semula jadi dan perayaan dari Timur ke Barat.

Beliau turut berterima kasih kepada Malaysia Airlines kerana menyambung dua destinasi pulau yang saling melengkapi ini.

“Jelas, ketersambungan dan kebolehcapaian menjana lebih besar mobiliti yang akan memacu pertumbuhan ekonomi kedua-dua destinasi,” ujarnya.

Dalam pada itu, beliau turut yakin penduduk kedua-dua pulau kini boleh melawat tapak UNESCO dengan lebih mudah.

” Jenama tempatan ‘Sia Sitok Sarawak’ yang diusahakan oleh Lembaga Pelancongan Sarawak (STB) dan  Persekutuan Pelancongan Sarawak berjaya mengetengahkan pakej domestik yang menarik. Maklumbalas amat menggembirakan dan ia sudah tentu membantu industri ketika waktu yang mencabar ini,” jelasnya.

Malah kata beliau, dengan adanya ‘Sia Sitok Sarawak,’ ia membolehkan pelawat tempatan lebih mengetahui pelbagai maklumat tentang negeri ini, selain membuktikan  terdapat banyak berpotensi untuk pelancongan domestik.

Dengan sekatan perjalanan yang semakin berkurangan di Sarawak, Karim berkata pihaknya  berharap untuk melihat lebih banyak laluan terus baharu dan meningkatkan kekerapan penerbangan terus dari Malaysia Hubs seperti Pulau Pinang, Kuala Lumpur, Johor dan Kota Kinabalu serta kerjasama yang lebih erat dengan syarikat penerbangan Malaysia Airlines.

Beliau turut  menjemput semua rakyat Malaysia untuk datang dan merasai pengalaman Indah di Sarawak secara langsung.

“Jadi, datang dan temui Sarawak dan nikmati budaya, pengembaraan, alam semula jadi, makanan dan perayaan yang ditawarkan di sini, “ kata beliau.

Oleh NUR AIN OTSMAN

See author's posts


Pemain belum bersedia sepenuhnya – Fazzrudin

PASUKAN Kuching City FC masih belum bersedia sepenuhnya ketika perlawanan menentang pasukan Selangor FA II di Stadium Negeri di sini pada saingan Liga Perdana Malaysia baru-baru ini.

Presiden Persatuan Bola Sepak Bahagian Kuching (KDFA), Fazzrudin Abdul Rahman (gambar) berkata, pekara itu jelas apabila pasukan selangor lebih menguasai perlawanan berbanding pasukannya pada perlawanan malam jumaat lalu.

“Agak jelas bahawa pasukan kami tidak berapa bersedia untuk bermain pada malam tadi ( Jumaat).

“ situasi ini disebabkan kami terpaksa menghentikan latihan selama lebih kurang tiga minggu selain ada pemain kami yang baru lima hari menjalani latihan,” katanya

Beliau ditemui pemberita semasa kunjungan santai ke Booth Pameran dan Kaunter Pendaftaran GPS sempena Program Ambang Kemerdekaan Tahun 2020 di Pasar Malam Metrocity Matang, di sini, baru-baru ini.

“Oleh itu, disebabkan situasi dan cabaran masa yang amat singkat dihadapi oleh kita terutamanya berkaitan latihan dan persediaan perlawanan maka keadaan ini pastinya kelebihan berpihak kepada pasukan Selangor FA II dan ini jelas terpamer dalam aksi kita malam tadi (Jumaat) ,” jelasnya,

Kata Fazzrudin, pihaknya terpaksa mengatur strategi latihan yang baharu bagi memastikan pasukan itu cukup bersedia untuk menghadapi dan memberikan saingan kepada pasukan lain dalam kancah Liga perdana pada masa hadapan.

Mengulas perancangan untuk memantapkan pasukan, beliau berkata perkara itu bergantung dengan pasukan lawan yang dihadapi serta situasi semasa tahap kecerdasan pemain Kuching City FC

“Macam saingan malam tadi (Jumaat), empat tonggak utama kami mengalami kecederaan dan itu menambahkan lagi cabaran untuk pasukan kami .

“Jadi sekarang , amat perlu untuk kita menyusun semula strategi untuk memastikan  kami mampu memberikan cabaran pada perlawanan seterusnya dan pada masa sama dapat mengumpul mata untuk pasukan,” katanya.

Oleh Cheryl Law

See author's posts


Percubaan seleweng bahan api tumpas

VALENTINE NGUMBANG

SIMANGGANG: Kementerian Perdagangan Dalam Negeri dan Hal Ehwal Pengguna (KPDNHEP) Sri Aman telah berjaya menumpas percubaan menyeleweng bahan api petroleum oleh seorang suspek lelaki di sebuah stesen minyak di sini pagi Selasa lepas.

Ketua Cawangannya, Pelani Kemiti berkata, percubaan berkenaan berjaya ditumpas oleh sepasukan Pegawai Penguatkuasa KPDNHEP setelah menerima aduan daripada orang ramai berhubung perkara itu menerusi panggilan telefon.

“Setibanya di stesen minyak itu, pihak kami segera menahan seorang suspek lelaki warga tempatan berusia 38 tahun dan meminta dia menunjukkan dokumen kebenaran bertulis bagi membeli serta menyimpan bahan api petroleum daripada pengawal bekalan.

“Bagaimanapun suspek tersebut gagal menunjukkan dokumen berkenaan dengan sejumlah 1,500 liter bahan api segera dirampas oleh pasukan Pegawai Penguatkuasa kami daripada lorinya di stesen minyak berkenaan,” kata beliau.

Suspek kata Pelani telah ditahan oleh pihaknya dan diambil keterangan berhubung percubaan menyeleweng bahan api berkenaan sebelum dia dibebas dengan jaminan polis dan seorang penjamin iaitu isteri suspek berkenaan.

Malah, pihaknya kata beliau juga turut bertindak menyita sebuah lori yang digunakan oleh suspek bagi tujuan itu dengan anggaran keseluruhan nilai rampasan bahan api termasuk kenderaan berkenaan adalah RM32,175.

“Suspek bagi kes berkenaan akan disiasat mengikut Seksyen 21 Akta Kawalan Bekalan 1961 dan seterusnya dibaca bersama dengan Peraturan 3(1) Peraturan-Peraturan Kawalan Bekalan 1974,” kata beliau.

Pelani berkata, KPDNHEP Sri Aman akan terus mengambil tindakan tegas terhadap mana-mana pihak termasuk pengusaha minyak jika mereka didapati bersalah melakukan aktiviti penyelewengan bahan api petroleum di kawasan ini.

“Orang ramai boleh memasuki laman web EZ ADU KPDNHEP, laman Facebook rasmi KPDNHEP Sri Aman atau membuat panggilan terus ke nombor bilik gerakan kami iaitu 083323836 jika hendak membuat aduan mengenai salah laku peniaga di kawasan masing-masing kelak,” kata beliau.

See author's posts


Peruntukan dana RM5 juta untuk belia

MIRI: Kerajaan Sarawak memperuntukkan dana khas berjumlah RM5 juta setiap tahun bagi membiayai belia yang mahu mengembangkan bakat seni.

Ketua Menteri, Datuk Patinggi Abang Johari Tun Openg berkata, beliau bersetuju menyediakan dana tersebut kerana beliau menyedari golongan berbakat dalam bidang seni dan budaya juga memerlukan suntikan bantuan untuk maju dalam bidang diminati.

“Dana ini sebenarnya untuk memajukan persembahan kesenian   kerana kita akan membangunkan satu dewan yang diberi nama Pusat Persembahan Kesenian.

“Ini akan memberi ruang kepada belia yang berbakat, yang ada kepakaran dalam budaya dan seni untuk mempertajam bakat dan mengembangkan potensi masing-masing,” katanya semasa berucap pada Majlis Makan Malam bersama Ketua Menteri yang diadakan di sebuah hotel di sini, semalam.

Abang Johari berkata, Sarawak mempunyai ramai belia yang berbakat dalam bidang seni dan budaya dan sebab itu beliau meluluskan dana khas untuk tujuan tersebut sebagai suntikan kepada mereka yang aktif dalam bidang berkenaan.

“Kalau kita lihat, belia di Sarawak ramai yang berbakat seperti   penyanyi Dayang Nurfaizah dan Bob Yusof yang berbakat dalam nyanyian dan mereka berada di tahap antarabangsa.

“Dari sudut lakonan pula kita mempunyai pelakon Henry Golding yang semakin menyinar di Hollywood dan dari seni budaya, anak Sarawak baru-baru ini menjuarai Miss Universe Malaysia 2020,” katanya.

Sementara itu, pada majlis tersebut, Abang Johari turut menyampaikan Bantuan Skim Mikro Kredit dan Sarawak Youth Creative Industry Fund kepada beberapa penerimanya.

Turut hadir, Menteri Belia dan Sukan, Datuk Abdul Karim Rahman Hamzah, Menteri Muda Pembangunan Perdagangan Antarabangsa dan Industri, Terminal Perindustrian dan Pembangunan Usahawan, Datuk Mohd Naroden Majais dan Menteri Muda Bekalan Air, Datuk Dr. Abdul Rahman Junaidi dan Menteri Muda Pelancongan Kebudayaan dan Kesenian, Datuk Sebastian Ting.

Oleh Liong Chai Ling

See author's posts


Budayakan amalan kibar Jalur Gemilang

PUTRAJAYA: Perdana Menteri Tan Sri Muhyiddin Yassin semalam berkata, amalan mengibar Jalur Gemilang seharusnya sudah dibudayakan dalam kehidupan seharian masyarakat setelah sekian lama negara menikmati kebebasan dan kemerdekaan.

Pada majlis pelancaran Sambutan Bulan Kebangsaan dan Kibar Jalur Gemilang 2020 di sini, Muhyiddin berkata Jalur Gemilang merupakan lambang kedaulatan dan kemerdekaan negara dan bukan sekadar selembar kain yang mencorakkan perlambangan negara.

“Kita semua dengan sendirinya dengan rela hati mengibarkan dengan megah Jalur Gemilang di sepanjang tahun, tanpa perlu menunggu adanya program sambutan Bulan Kebangsaan dan Kibar Jalur Gemilang.

“Apabila kesedaran ini sudah ada dalam diri setiap orang, maka ia bermakna kita telah berjaya menjiwai kemerdekaan negara ini,” katanya.

Turut hadir pada majlis itu ialah Menteri Komunikasi dan Multimedia Datuk Saifuddin Abdullah yang juga Pengerusi Jawatankuasa Induk Sambutan Hari Kebangsaan dan Hari Malaysia 2020.

Muhyiddin berkata, Jalur Gemilang telah banyak kali dikibarkan di seluruh pelusuk dunia setiap kali anak Malaysia mencapai sesuatu kejayaan yang mengharumkan nama negara dan perasaan bangga itu turut sama dirasai rakyat.

“Kadang-kadang walaupun kita tak berada di tempat tersebut, kita ikut berdiri di hadapan kaca televisyen untuk merayakan kemenangan yang mengharumkan nama negara.

“Perasaan yang penuh emosi ini lahir daripada rasa ikhlas mencintai negara. Kita mengetepikan sama ada rakan senegara kita itu berlainan bangsa atau agama dengan kita. Yang penting, mereka berjaya mengharumkan nama negara dan menjulang Jalur Gemilang sebagai seorang warganegara Malaysia yang tercinta,” katanya.

Muhyiddin dalam pada itu menyeru bersempena dengan sambutan bulan itu agar ia dirayakan dengan mengibarkan Jalur Gemilang di rumah masing-masing, di bangunan-bangunan pejabat, gedung perniagaan dan kenderaan sebagai tanda rasa cinta kepada Malaysia.

Beliau berkata, para guru juga memainkan peranan untuk meneruskan amalan mengibarkan bendera kebangsaan dalam kalangan pelajar sekolah supaya ia kekal sebagai suatu tradisi yang baik kalangan generasi muda dalam masyarakat berbilang kaum.

Dalam masa yang sama, Perdana Menteri turut meminta kementerian dan agensi kerajaan untuk mengalakkan penyertaan aktif masyarakat dalam aktiviti yang dianjurkan sepanjang bulan kebangsaan bagi menyemarakkan semangat patriotisme rakyat.

Menurutnya, pelbagai aktiviti telah dirancang sempena bulan kebangsaan antaranya Info On Wheels Merdeka (IOW Merdeka), Merdeka@Komuniti, Pertandingan Pidato Kenegaraan dan Pertandingan Fotografi KLIK@Merdeka.

“Kita ingin lihat semangat patriotisme ini sentiasa mekar dalam hati kita.

“Setiap tahun semangat ini akan kita perkukuhkan lagi di sepanjang Sambutan Bulan Kebangsaan dan Kibar Jalur Gemilang. Mudah-mudahan dengan cara ini rasa cinta kita kepada negara tidak akan kunjung padam sampai bila-bila.

“Saya percaya perasaan cinta kepada negara inilah yang boleh menjadi tali pengikat utama kepada perpaduan bangsa di negara ini,” katanya. – Bernama

See author's posts


Sedia jadi medan aksi Liga M 2022

PERBADANAN Sukan Sarawak (SSC) memberi jaminan gelanggang rasmi perlawanan kempen Liga Malaysia (Liga M) 2022 yang berlangsung di Stadium Negeri, Petra Jaya akan diselengarakan dengan sebaik mungkin.

Pemangku Ketua Pegawai Eksekutif (CEO) SSC, Semawi Mohammad berkata, pihalnya kini dalam usaha memastikan semua fasiliti di stadium tersebut termasuk padang, bilik persalinan dan kebersihan dalam keadaan baik dan memuaskan sebelum perlawanan bermula Mac depan.

“Gelanggang ini merupakan imej kepada Sarawak dan kita mahu memastikan ia berada dalam keadaan terbaik sekali gus ingin membuktikan kepada Malaysia Football League (MFL) bahawa Sarawak sudah bersedia,” katanya.

Beliau berkata demikian kepada media selepas mengadakan lawatan ke Stadium Negeri, Petra Jaya bersama-sama Persatuan Bola sepak Sarawak (FAS) di sini, semalam.

Menurut Semawi, tempoh masa beberapa minggu yang ada akan digunakan bagi mengemas kini gelanggang berkenaan mencakupi pelbagai aspek.

Katanya, pemeriksaan hari ini (semalam) diadakan bagi memastikan SSC telah bersedia menganjurkan perlawanan pertama Liga Super pada 4 Mac iaitu Sarawak United FC (SUFC) menentang Kedah FA.

Dalam pada itu, beliau juga menyeru orang ramai untuk hadir ke stadium bagi memberikan sokongan kepada Sarawak United FC pada perlawanan Liga Super menentang Kedah FA nanti.

“Jumlah kehadiran penonton yang dibenarkan setakat ini untuk memasuki stadium adalah sebanyak 50 peratus dari kapasiti stadium, namun kebenaran itu tertakluk kepada keputusan pihak MFL dan situasi semasa pandemik Covid-19,” katanya.

See author's posts


Warga Rusia terkandas di Lawas

LAWAS: Pasangan suami isteri dari Wilayah Sochi, Rusia yang terkandas di
Lawas sejak 16 Mac 2020 turut mendapat agihan bekalan makanan daripada Pusat
Khidmat Parlimen Lawas dan Pusat Khidmat PBB Bukit Sari.

Kudriashor Ivan bersama isteri Anna dan anak perempuan mereka Mariana
berusia tiga tahun kini tinggal di rumah kebun penduduk di Kampung Pengalih
Lawas.

Bantuan sumbangan makanan berupa buah-buahan tempatan disampaikan oleh
Timbalan Menteri Pembangunan Kemajuan Luar Bandar Malaysia Dato Henry Sum Agong
yang turut menyerahkan sumbangan daripada Timbalan Ketua Menteri Datuk Amar
Awang Tengah Ali Hassan.

Turut hadir Pegawai Daerah Lawas Ladin Atok, Setiausaha Pusat Khidmat Parti
PBB Bukit Sari Awang@Ibrahim bin Ahmat dan ahli-ahli parti PBB Ba’kelalan dan
Bukit Sari.

Ivan yang ditemui mengucapkan berbanyak terima kasih dan memberitahu merasa
amat selamat di Lawas.

Beliau telah ditemui oleh pihak Jabatan Imigresen, KKM dan PDRM, namun mahu
terus berada di Lawas sehingga keadaan kembali pulih.

Sebelum ini beliau telah melalui sempadan daripada Miri ke Limbang dan
akhirnya berada di Lawas pada hari arahan PKP dikeluarkan.

Bagi beliau, sikap ramah dan perihatin penduduk Lawas membuat beliau merasa
selamat daripada mengambil risiko balik ke Rusia dalam keadaan wabak di negara
Rusia yang lebih teruk.

Ivan dan keluarga dibenarkan tinggal di rumah kebuh buah-buahan salah
seorang penduduk kampung secara percuma selepas menolak tawaran dipindah ke
Hotel Seri Malaysia Lawas.

Henry Sum turut meminta penduduk kampung untuk menjaga
keluarga Rusia ini dengan baik dan memastikan keperluan mereka dimaklumkan
kepada pihak Pejabat Daerah Lawas.

See author's posts


Sarawak Full Gospel Church Sarikei terima peruntukan

SARIKEI: Sarawak Full Gospel Church Sarikei menerima cek daripada Unit Hal Ehwal Agama-Agama Lain (UNIFOR) bagi tahun 2020 (Fasa 1) sebanyak RM100,000.

Hadir untuk menyerahkan cek tersebut ialah Ahli Dewan Undangan Negeri (ADUN) Repok, Dato’ Sri Huang Tiong Sii, pada Sabtu lalu.

Peruntukan dari UNIFOR tersebut adalah untuk kegunaan pihak gereja menaik taraf gereja.

Selain itu, Huang juga telah memperuntukkan sebanyak RM150,000 di bawah projek Transformasi Luar Bandar (RTP) 2020.

Mewakili pihak gereja tersebut, Pastor Lu mengucapkan terima kasih kepada Huang atas perhatiannya dan membantu memohon dana untuk menaik taraf gereja.

Dalam pada itu, pihak gereja turut menjemput Huang untuk merasmikan upacara pecah tanah di Sarawak Full Gospel Church Sarikei.

See author's posts


Lompat parti: Perlu pinda Perlembagaan Persekutuan

KUALA LUMPUR: Perkara 10(1)(c) dalam Perlembagaan Persekutuan iaitu kebebasan bercakap, berhimpun dan berpersatuan, perlu dipinda sekiranya undang-undang berkaitan lompat parti mahu digubal.

Menteri di Jabatan Perdana Menteri (Parlimen dan Undang-Undang) Datuk Takiyuddin Hassan berkata, Perkara 10(1)(c) jelas menyatakan kebebasan individu untuk berpersatuan.

“Jika Perlembangaan Persekutuan (Perkara 10(1)(C)) tak benarkan semua warganegara untuk membentuk persatuan, baru kita boleh gubal akta orang lompat parti,” katanya ketika menggulung perbahasan usul menjunjung kasih titah Yang di-PertuanAgong, bagi jabatan berkenaan di Dewan Rakyat, semalam.

Jelas menteri itu, selain meminda Perlembagaan Persekutuan, pelaksanaanakta anti lompat parti juga memerlukan sistem pilihanraya sedia ada, ditukar dan undang-undang berkaitan turut dipinda.

Menyentuh isu pendaftaran automatik bagi pengundi berusia 18 tahun, Takiyuddin berkata, Suruhanjaya Pilihan Raya (SPR) sedang membuat persiapan melaksanakan perkara itu, selaras dengan pindaan Perkara 119(4) Perlembagaan Persekutuan yang diluluskan Parlimen sebelum ini.

Katanya, persiapan meliputi penyediaan pindaan Peraturan-Peraturan Pilihan Raya (Pendaftaran Pemilih) 2002 danundang-undang lain yang berkaitan, penyediaan Prosedur Operasi Standard (SOP) dan penyediaan sistem dan infrastruktur, bagi pelaksanaan umur kelayakan pengundi 18 tahun dan pendaftaran pemilih secara automatik.

Sementara itu, mengenai urusan kajian semula persempadanan yang dibangkitkan Ahli Parlimen sebelum ini, Takiyuddin berkata, persempadanan semula telah selesai bagi Negeri-Negeri Tanah Melayu iaitu pada tahun 2018, manakala Sarawak (2015) dan Sabah (2017).

“Dalam hal ini, lat (selang) tempoh lapan tahun bagi kajian semula persempadanan Sarawak akan berakhir pada 2023, Sabah (2025) manakala Negeri-Negeri Tanah Melayu pula pada tahun 2026,” katanya. — Bernama

See author's posts


Guna teknologi moden, komersialkan pertanian

DATUK Patinggi Tan Sri Abang Johari Tun Openg mengetuai ‘gawai toast’ pada Majlis Sambutan Gawai Dayak Peringkat Negeri Tahun 2022 di Pusat Konvensyen Borneo Kuching (BCCK) di Kuching, malam kelmarin. Turut kelihatan Puan SriDatuk Amar Juma’ani Tuanku Bujang,Datin Amar Doreen Mayang, Datin Esther Balan, Datuk Amar Douglas Uggah Embas,Tan Sri Datuk Amar Mohamad Asfia Awang Nassar, Dato Sri Dr. Sim Kui Hian dan Dato Gerawat Gala.

KUCHING: Kekayaan pemilikan tanah perlu dimanfaat untuk tuaian hasil lebih tinggi melalui pertanian secara komersial menggunakan teknologi moden.

Premier Sarawak Datuk Patinngi Tan Sri Abang Joahri Tun Openg berkata, masyarakat Dayak yang kaya dengan aset tanah hendaklah mengambil peluang ini.

“Aset tanah ini perlu diberi nilai tambah dan diusahakan secara komersial, sekali gus memberi manfaat kepada pemiliknya.

“Apabila kita bercakap tentang aset, kita percaya orang Dayak mempunyai aset iaitu tanah. Oleh itu, kita tidak boleh membiarkan tanah kita tidak diusahakan.

“Kita perlu memanfaatkannya bagi menghasilkan produktiviti tanah yang baik dan dalam hal ini, pertanian komersial adalah jawapannya.

“Pertanian komersial mesti menggunakan teknologi moden termasuk proses digitalisasi dalam usaha kita untuk menghasilkan lebih banyak makanan dan komoditi lain,” katanya ketika berucap pada Majlis Sambutan Gawai Dayak Peringkat Negeri Tahun 2022 di Pusat Konvensyen Borneo Kuching (BCCK) malam kelmarin.

Abang Johari berkata, memandangkan keadaan dunia sedang menghadapi krisis makanan, untuk Sarawak ia tidak sepatutnya menjadi masalah.

“Berdasarkan saiz tanah kita (Sarawak) ia tidak sepatutnya menjadi masalah dengan syarat kita tahu bagaimana untuk menggunakan tanah dengan baik melalui perancangan struktur dan juga menggunakan teknologi moden,” katanya.

Beliau berkata, Sarawak mempunyai banyak sumber dan sumber itu adalah aset penting kepada pembangunan negeri ini.

“Dari segi ekonomi, aset ini sangat berharga dengan syarat kita tahu mengurus aset ini dan pada masa sama untuk memberi nilai kepada aset yang ada.

“Dalam hal ini juga, kita cuba sedaya upaya untuk menambah nilai kepada pelbagai sumber yang kita ada tetapi pada masa sama kita mesti seiring dengan perkembangan semasa di seluruh dunia.

“Kita tidak dapat hanya melihat kita sendiri tetapi tiap-tiap tindakan kita hendaklah relevan dengan apa yang berlaku di seluruh dunia,” katanya.

Oleh JEAKQLEYN YACHO

Pada majlis itu, Abang Johari turut mengumumkan untuk menambah peruntukan kepada Persekutuan Persatuan Orang Ulu Sarawak Malaysia (FORUM) seperti yang dimohon oleh Timbalan Menteri di Jabatan Premier Sarawak (Buruh, Imigresen dan Pemantauan Projek), Dato Gerawat Gala.

See author's posts


Lelaki direman kes buang mayat bayi

MELAKA: Seorang operator pengeluaran sebuah kilang di Ayer Keroh direman empat hari bagi membantu siasatan kes menyembunyikan kelahiran dan membuang mayat bayi dalam loji kumbahan sebuah rumah di Kampung Kandang di sini, semalam.

Ketua Jabatan Siasatan Jenayah Melaka ACP Mohd Nor Yhazid Idris berkata, tempoh reman sehingga Sabtu ini terhadap suspek lelaki, 25 tahun itu dikeluarkan oleh Penolong Pendaftar Mahkamah Majistret Melaka, Mohd Anuar Ostadi di Kompleks Mahkamah Melaka, di sini semalam.

“Penahanan reman itu dibuat bagi membantu siasatan mengikut Seksyen 318 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan,” katanya ketika dihubungi di sini semalam.

Beliau berkata, seorang lagi suspek iaitu wanita berumur 23 tahun yang merupakan operator pengeluaran sebuah kilang di Batu Berendam dibebaskan dengan jaminan polis berikutan wanita itu sedang mendapatkan rawatan di Hospital Melaka kerana demam.

Selasa lepas Mohd Nor Yhazid dilaporkan berkata, sepasang kekasih ditahan polis bagi membantu siasatan berhubung kes menyembunyikan kelahiran dan membuang mayat bayi dipercayai lelaki berusia lima hingga tujuh bulan dalam kandungan di sebuah loji kumbahan di Kampung Kandang.

Beliau dipetik sebagai berkata, siasatan awal mendapati suspek wanita itu makan sejenis ubat gugurkan kandungan yang dibelinya di laman sosial Facebook, manakala suspek lelaki mengaku menerima mayat bayi berbalut plastik daripada teman wanitanya itu dan dipercayai telah membuang mayat berkenaan di loji kumbahan di rumahnya. – Bernama

See author's posts


Tindakan lebih tegas terhadap individu ingkar PKP

KUALA LUMPUR: Tindakan lebih tegas akan diambil tanpa kompromi selepas 4 Februari ini terhadap mana-mana individu yang mengingkari Perintah Kawalan Pergerakan berikutan peningkatan mendadak kes Covid-19, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata ini kerana setiap hari, kes Covid-19 dilaporkan meningkat khususnya melibatkan pekerja tapak pembinaan dan kilang.“Kedua-dua sektor berkenaan (pembinaan dan kilang) merupakan antara penyumbang tertinggi kes Covid-19 di dalam negara ini.

“Seperti yang semua sedia maklum, kita tidak ada lagi kluster pasar pagi dan kluster gerai tepi jalan kerana kita ada prosedur operasi standard (SOP) yang ditetapkan selain mengambil tindakan berdasarkan fakta yang ada,” katanya, selepas meninjau sekatan jalan raya di Plaza Tol Gombak di sini semalam.

Ismail Sabri berkata, semua majikan kedua-dua sektor diarah melakukan ujian saringan Covid-19 ke atas pekerja asing mereka mulai semalam di seluruh negara.

Beliau berkata, sebelum ini, hanya pekerja asing di sektor terbabit di enam negeri sahaja diwajibkan berbuat demikian.

“Ia adalah untuk memantau status kesihatan pekerja asing yang berkemungkinan menyebarkan Covid-19 dalam kalangam komuniti tempatan,” katanya.

Ismail Sabri berkata, Ordinan Darurat juga akan dipinda dari segi perumahan pekerja asing yang merupakan antara punca peningkatan kes Covid-19.

“Perumahan pekerja asing ini tidak kondusif kerana kebanyakan mereka tinggal di rumah dalam keadaan berhimpit seperti dua atau tiga orang untuk satu rumah.

“Ordinan Darurat akan dipinda untuk memastikan majikan menyediakan tempat tinggal yang baik kepada pekerja asing mereka dan Ordinan Darurat boleh melakukam perkara itu,” katanya.

Beliau juga berkata, sudah banyak kilang ditutup kerana melanggar SOP dan terdapat pekerjanya yang positif Covid-19.– Bernama

See author's posts


RM10 JUTA UNTUK SEKOLAH CINA

KUCHING: Sebanyak RM10 juta geran daripada Kerajaan Sarawak disumbangkan kepada sekolah persendirian Cina baru-baru ini.

Ketua Menteri Datuk Patinggi Abang Johari Tun Openg berkata, dengan adanya bantuan tersebut ia dapat membantu sekolah persendirian Cina di negeri ini.

Beliau menyerahkan cek tersebut kepada Pengerusi Jawatankuasa Pengurusan Kuching Chung Hua Middle School No.1,3 dan 4 iaitu Dato Richard Wee dalam satu majlis ringkas di Wisma Bapa Malaysia, Petra Jaya.

Tahun lalu, jumlah untuk tujuan yang sama adalah sebanyak RM9 juta dan RM8 juta pada 2018 dalam usaha berterusan untuk membantu pendidikan Cina di Sarawak.

Sementara itu, Pengerusi Persekutuan Lembaga Sekolah Rendah Bantuan Cina Bahagian Kuching, Samarahan dan Serian, Jonathan Chai Voon Tok berkata, peruntukan itu adalah geran tahunan untuk 14 sekolah menengah persendirian Cina di Sarawak.

“Sebelum ini Kerajaan Sarawak di bawah pimpinan mendiang Tok Nan memulakan pemberian tahunan dengan RM3 juta pada 2013, kenaikan tahunan sebanyak RM1 juta, kerajaan negeri terus memberikan RM10 juta tahun ini.

“Objektif pemberian geran tersebut adalah untuk membantu meringankan beban kewangan Lembaga Pengurusan sekolah yang biasanya meminta sumbangan daripada masyarakat setiap masa bagi menampung kekurangan defisit belanjawan untuk operasi sekolah termasuk gaji para guru,” katanya.

Hadir sama Menteri Kerajaan Tempatan dan Perumahan, Dato Sri Dr. Sim Kui Hian yang juga pengerusi Parti Rakyat Bersatu Sarawak (SUPP).

See author's posts


Kedai ‘hardware’ beroperasi dua hari seminggu

SHEILA ZAIDI

KUCHING : Kerajaan negeri melalui Jawatankuasa Pengurusan Bencana Negeri
(JPBN) Sarawak membenarkan semua kedai ‘hardware’ di negeri ini untuk
beroperasi dua kali dalam seminggu.

Menteri Pelancongan, Kebudayaan dan Kesenian, Datuk Abdul Karim Rahman
berkata, perkara itu diputuskan oleh pihak jawatankuasa dalam satu mesyuarat
semalam.

“Kita memutuskan perkara ini selepas mendengar keluhan serta permintaan
rakyat dan sudah tentunya selepas menimbang daripada pelbagai sudut.

“Oleh yang demikian, bagi memudahkan urusan seharian rakyat di negeri ini,
kedai ‘hardware’ dibenarkan beroperasi pada hari Selasa dan Khamis sahaja dari
jam 7.00 pagi hingga 7.00 petang,” katanya pada sidang media di Wisma Bapa
Malaysia di sini semalam.

Menurut Karim, selain daripada kedai ‘hardware’, kedai yang menjual input
pertanian seperti baja, racun dan makanan ternakan juga dibenarkan dibuka dua
kali seminggu iaitu pada hari Selasa dan Khamis dari jam 7.00 pagi hingga 7.00
petang.

Katanya, kedai menjual alat tukar ganti seperti jentera pertanian dan
industri juga dibenarkan dibuka pada hari dan tempoh yang sama.

Dalam sidang media tersebut, Karim turut mengumumkan semua individu bukan
warganegara yang dalam perjalanan melalui udara, laut atau darat tidak
dibenarkan transit di Sarawak berkuatkuasa serta merta.

Tambahnya, penerbangan dari Kuala Lumpur – Sibu – Kuala Lumpur juga
dibatalkan sehingga 14 April 2020 nanti.

Semua langkah ini diambil bagi membantu mengekang penularan wabak COVID-19
di negeri ini, tegasnya.

Beliau turut memberitahu semua stok makanan untuk diagihkan di semua daerah
telah dihantar mengikut perancangan.

Katanya, rakyat tidak perlu bimbang berkenaan dengan
bekalan makanan  dan setakat ini tiada
kekurangan bekalan yang dilaporkan di pasaran.

See author's posts


987 lokasi dibaik pulih babitkan kos RM1.4 bilion

JELEBU: Kementerian Kerja Raya (KKR) memperuntukkan RM1.4 bilion bagi kerja membaik pulih infrastruktur kritikal membabitkan 987 lokasi jalan rosak, jambatan runtuh dan runtuhan cerun yang terjejas susulan bencana banjir di seluruh negara setakat ini.

Lokasi berkenaan membabitkan cerun runtuh 449 lokasi, banjir (443), banjir kilat (62), jalan runtuh (23), jalan mendap dan jambatan rosak atau runtuh masing-masing dengan lima lokasi.

Menteri berkenaan Datuk Seri Fadillah Yusof berkata, daripada jumlah tersebut sebanyak 928 telah selesai kerja pembersihan dan dibuka untuk laluan sekurang-kurangnya satu lorong setakat semalam.

“Jangkaan siap bergantung pada tahap kerosakan, fokus kami adalah jalan kritikal, kami akan pastikan jalan terputus itu akan dapat dilalui…jambatan dan cerun mungkin akan ambil masa untuk disiapkan berbanding jalan raya.

“Kami dah mulakan serta-merta selepas banjir reda dan ada jalan yang dah siap bulan ini, selain itu ada juga yang ambil masa sekurang-kurangnya enam bulan dan insya-Allah, dalam tahun ini kami usaha untuk siapkan semua,” katanya kepada pemberita selepas meninjau jambatan Kampung Bemban yang terjejas banjir di sini, semalam.

Beliau berkata, kerja pembaikan infrastruktur terbabit turut mendapat kerjasama daripada beberapa agensi dan kementerian termasuk kementerian Pembangunan Luar Bandar serta kerajaan negeri.

Dalam pada itu, beliau berkata di Negeri Sembilan pula sebanyak 67 daripada 75 lokasi jalan, jambatan dan cerun telah pun selesai dibersihkan membabitkan keseluruhan kos berjumlah RM72.9 juta dengan kerja pembaikan dijangka siap sepenuhnya pada Jun 2022.

“Kerja pemasangan Jambatan Bailey sepanjang 18 meter merentasi Sungai Bemban di sini juga sedang dilaksanakan dan dijangka siap pada 21 Jan ini, jadi kami harap dengan adanya jambatan ini, satu-satunya jalan perhubungan kampung ini dapat dilalui,” katanya.

Selain itu, beliau berkata kerja pembersihan runtuhan tanah di Jalan Jeram Toi di sini telah dilaksanakan dengan kos sebanyak RM1 juta untuk kerja pembaikan jalan dan pembetungan dan dijangka siap sepenuhnya pada Mei ini termasuk lokasi lain yang terjejas akibat banjir di seluruh negeri ini. – Bernama

See author's posts


Kanak-kanak terus dieksploitasi

MOSCOW: Tentera Mali mendapati terdapat peningkatan kanak-kanak dikerahkan terlibat dalam aktiviti keganasan  di Wilayah Sahel, lokasi pertempuran antara kumpulan pemberontak dengan misi memerangi pengganas, lapor Agensi Berita Sputnik.

“Penggunaan tentera kanak-kanak oleh #GAT (kumpulan pengganas bersenjata) kini menjadi amalan biasa. Ini dibuktikan dalam pertempuran baru-baru ini,  #FAMa (Angkatan Bersenjata Mali) dan pasukan bantuan mereka telah membuat pemantauan mengenai kerahan tentera kanak-kanak,” tweet tentera semalam.

Pasukan Keselamatan Mali terlibat dalam operasi Barkhane memerangi pengganas diketuai  Perancis. Ia dilancarkan pada 2014 untuk memerangi kumpulan pengganas yang telah membawa wilayah itu ke dalam kancah krisis keselamatan.

Misi itu disertai 5,000 anggota di bawah kerjasama Perancis dengan tentera negara anggota Blok G5-Sahel, termasuk Mali, Burkina Faso, Chad, Mauritania dan Nigeria.-Bernama

See author's posts


Malaysia kekal sebagai destinasi pelaburan pilihan

KUALA LUMPUR: Malaysia terus menjadi destinasi pelaburan pilihan komuniti perniagaan antarabangsa meskipun persekitaran ekonomi global mencabar, dengan Johor muncul sebagai antara penerima utama pelaburan ini, menurut Lembaga Pembangunan Pelaburan Malaysia (MIDA).

Timbalan Ketua Pegawai Eksekutif MIDA, Ahmad Khairuddin Abdul Rahim berkata sehingga Disember 2019, terdapat 4,764 projek pembuatan dilaksanakan di Johor dengan pelaburan bernilai RM166 bilion.

“Lebih separuh daripada pelaburan ini bernilai RM88.4 bilion adalah daripada sumber asing.

“Projek ini merupakan instrumen dalam mewujudkan lebih 502,700 pekerjaan, terutama dalam bidang produk petroleum termasuk petrokimia; elektrik dan elektronik; pembuatan makanan; produk logam asas; kimia serta produk kimia,” katanya semalam.

Beliau berkata demikian semasa berucap di webinar bertajuk ‘Siri Pelaburan: Memanfaatkan Potensi Perniagaan Negeri, Taklimat oleh Kerajaan Negeri Johor’.

Ahmad Khairuddin berkata pada separuh pertama 2020, Johor sekali lagi menjadi antara negeri teratas tumpuan pelaburan, merekodkan 89 projek pembuatan dengan nilai pelaburan keseluruhan yang diluluskan tertinggi iaitu RM3.6 bilion.

“Kita gembira apabila menyaksikan syarikat-syarikat ternama memanfaatkan infrastruktur Johor yang baik serta rangkaian infrastruktur perkhidmatan sokongan berpengalaman,” katanya.

Selain itu, beliau berkata pandemik Covid-19 telah memaksa perniagaan, sama ada kecil atau besar untuk memikirkan semula model perniagaan masing-masing.

Bagaimanapun, normal baharu juga memberi peluang kepada perniagaan untuk mencari pendekatan inovatif bagi mengutamakan kecekapan pengoperasian di samping membangunkan daya tahan menerusi langkah memanfaatkan teknologi digital yang berkesan secara strategik, katanya.

“Justeru, kami menggesa syarikat tempatan untuk melabur dalam mempertingkat keupayaan masing-masing selain menerima guna automasi dan digitalisasi,” katanya.

Ahmad Khairuddin berkata MIDA telah memperkenalkan insiatif ‘Lighthouse’, konsep pemodelan syarikat multinasional global (MNC) yang menerima guna pembuatan digital serta globalisasi 4.0 dalam model perniagaan dan keseluruhan rantaian bekalan mereka.

“Kita berharap lebih banyak syarikat tempatan akan disepadukan kepada operasi ‘lighthouse’ seperti itu dan muncul sebagai pembekal yang dipercayai oleh rangkaian rantaian bekalan MNC,” katanya.

Beliau berkata tidak dinafikan Malaysia memiliki gabungan kelebihan kompetitif yang tepat untuk menjadi hab rantaian bekalan global.

Ini didorong oleh lokasi yang strategik, kecekapan infrastruktur perdagangan, ekosistem perniagaan terhubung dengan baik dan tenaga kerja berbakat, yang  menawarkan peluang menarik kepada syarikat untuk dimanfaatkan apabila mereka menjalankan perniagan dengan ASEAN dan luar rantau ini, katanya.

“Namun untuk terus menjadi destinasi pelaburan pilihan di rantau ini, kerjasama awam dan swasta amat perlu digerakkan secara aktif dan dimanfaatkan, dengan peserta industri sewajarnya menggunakan sepenuhnya semua kemudahan serta program yang disediakan oleh kerajaan,” katanya.- Bernama

See author's posts


Menara Abbco di UAE terbakar

DUBAI: Beberapa orang cedera dalam kejadian kebakaran di sebuah menara kediaman di Sharjah di Emiriah Arab Bersatu (UAE) pada Selasa malam, lapor agensi berita Xinhua, memetik media tempatan.

Bangunan Menara Abbco setinggi 48 tingkat itu terbakar kira-kira 9.00 malam waktu tempatan (1700 GMT).

Anggota bomba mengarahkan bangunan itu dikosongkan. Punca kejadian belum dapat dipastikan.-Bernama

See author's posts


Penduduk bersyukur padang futsal siap dibina

JAWATANKUASA Kemajuan dan Keselamatan Kampung (JKKK), Kampung Pemindahan menzahirkan kesyukuran kerana projek pembinaan padang futsal sudah siap.

Pengerusinya yang juga Ketua Kaum, Man Galau berkata padang futsal tersebut siap tepat pada waktunya dan boleh digunakan pada bila-bila masa.

“Fasiltii tersebut boleh digunakan untuk aktiviti sukan namun pihak JKKK perlu menubuhkan dulu jawatankuasa yang akan menjaga ke atas fasilti berkenaan supaya ia lebih teratur dan dikendalikan dengan baik,” katanya.

Bagaimanapun jelasnya dalam keadaan sekarang, penularan pandemik Covid-19 masih lagi membelenggu kita, maka aktiviti sukan seperti permainan futsal belum dapat diadakan sehingga rantaian pandemik Covid-19 dapat diputuskan.

Sementara itu satu lagi kemudahan asas yang amat diperlukan penduduk kampung ialah projek pembinaan dewan masyarakat yang dibina berhampiran dengan padang futsal.

Menurut beliau pembinaan dewan masyarakat Kampung Pemindahan kini akan dapat disiapkan sepenuhnya dalam masa terdekat.

“Dengan adanya dua fasilti ini maka lengkaplah keperluan penduduk kampung yang amat di nanti-nantikan selama ini,”, katanya.

Belau mengucapkan terima kasih kepada kerajaan Gabungan Parti Sarawak (GPS) melalui wakil rakyat Marudi, Datu Dr Penguang anak Manggil kerana telah merealisasikan impian penduduk kampung untuk mendapatkan dua fasiiti yang cukup penting ini.

Dalam pada itu jelas Man, buat sementara waktu penduduk kampung menggunakan dewan Surau Kampung Pemindahan untuk mengadakan aktiviti kemasyarakatan dan aktiviti-aktiviti yang lain.

“Saya berharap golongan belia minta bersabar untuk menggunakan padang futsal tersebut oleh kerana keadaan sekarang belum mengizinkan lagi ekoran pandemik Covid-19,” katanya.

Oleh JIKU JUGUONG

See author's posts